**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

### Στην Αθήνα, σήμερα, 23 Μαρτίου 2020, ημέρα Δευτέρα και ώρα 17.05΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής, κ. Μάξιμου Χαρακόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Μετανάστευσης και Ασύλου «Κύρωση της από 10.2.2020 Π.Ν.Π. "Κατεπείγουσες ρυθμίσεις επίταξης ακινήτων για την αποφυγή διακινδύνευσης της δημόσιας τάξης και υγείας" (Α' 28) και της από 2.3.2020 Π.Ν.Π. "Αναστολή της υποβολής αιτήσεων χορήγησης ασύλου" (Α' 45)».

### Στη συνεδρίαση παρέστησαν ο Υπουργός Μετανάστευσης και Ασύλου, κ. Παναγιώτης (Νότης) Μηταράκης, και ο Αναπληρωτής Υπουργός Μετανάστευσης και Ασύλου, κ. Γεώργιος Κουμουτσάκος.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Βούλτεψη Σοφία, Χαρακόπουλος Μάξιμος, Βίτσας Δημήτριος, Καμίνης Γεώργιος, Κομνηνάκα Μαρία, Μυλωνάκης Αντώνιος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Καλησπέρα σας.

Κυρίες και κύριοι συνάδελφοι, παρόντες σήμερα στη συνεδρίαση είναι οι Υπουργοί Μεταναστευτικής Πολιτικής, κ. Νότης Μηταράκης και ο Αναπληρωτής Υπουργός Μεταναστευτικής Πολιτικής, κ. Γεώργιος Κουμουτσάκος.

Πριν δώσω τον λόγο να πω ότι η συνεδρίαση της Επιτροπής μας πραγματοποιείται πραγματικά σε ιδιαίτερες συνθήκες που παραπέμπουν σε εμπόλεμη περίοδο, αλλά, όπως είπε και ο Πρωθυπουργός, πραγματικά, η χώρα αντιμετωπίζει έναν αόρατο εχθρό που απειλεί όχι μόνο την Ελλάδα, αλλά όλο τον κόσμο. Νομίζω ότι, τα μέχρι στιγμής, αντανακλαστικά του κρατικού μηχανισμού έδειξαν ότι η Ελλάδα είναι από τις χώρες που έλαβαν γρήγορα μέτρα. Ο κρατικός μηχανισμός, παρά το γεγονός ότι η χώρα, σχεδόν μια δεκαετία κρίσης, αντιμετώπισε σοβαρά προβλήματα, μέχρι στιγμής, έχει σταθεί στο ύψος των περιστάσεων και αυτό οφείλεται, νομίζω, κατά κοινή ομολογία, στο ανθρώπινο δυναμικό και διερμηνεύοντας και τα αισθήματα της Επιτροπής, θέλω να ευχαριστήσω τους «ήρωες» με τις λευκές και τις πράσινες μπλούζες, το ιατρικό και νοσηλευτικό προσωπικό, αλλά, νομίζω, ευχαριστίες οφείλουμε σε όλους όσους αυτή την ώρα στέκονται όρθιοι για να εξυπηρετήσουν το κοινωνικό σύνολο - μια κοινωνία, η οποία βρίσκεται σε συνθήκες καθολικής απαγόρευσης κινήσεων - τους φαρμακοποιούς, τους ένστολους, τα σώματα ασφαλείας, αστυνομικούς, λιμενικούς, πυροσβέστες, τους εργαζόμενους στα σουπερμάρκετ και στην τροφοδοσία, τους μεταφορείς, τους ντελιβεράδες, τις καθαρίστριες των νοσοκομείων, τους εργαζομένους στην αποκομιδή απορριμμάτων. Σε όλους αυτούς, είμαστε ευγνώμονες.

Δεν είναι η πρώτη φορά που η πατρίδα μας αντιμετωπίζει μια πανδημία. Αυτές τις μέρες, που έχουμε πολύ περισσότερο χρόνο να διαβάσουμε, είδα ότι και το 1829 το ελληνικό κράτος, που ακόμη δεν είχε ουσιαστικά απελευθερωθεί, ο πόλεμος ήταν σε εξέλιξη, με τον πρώτο Κυβερνήτη της χώρας, τον Ιωάννη Καποδίστρια, όταν αντιμετώπιζε την επιδημία της πανώλης, έλαβε αυστηρά μέτρα. Ο Ιωάννης Καποδίστριας είναι γνωστό ότι ήταν πιστός ορθόδοξος και συνεπής στον εκκλησιασμό του κάθε Κυριακή, εξέδωσε διάταγμα που απαγόρευε την τέλεση θρησκευτικών τελετών, προκειμένου να αντιμετωπιστεί το πρόβλημα της πανδημίας, γιατί ήταν και γιατρός και γνώριζε ότι οι συναθροίσεις ευνοούσαν τη μετάδοση της ασθένειας.

Από τότε μέχρι σήμερα, βεβαίως, κύλησε πολύ νερό στο αυλάκι. Η παγκόσμια κοινότητα βρήκε θεραπείες για πολλές επιδημίες και για την πανώλη και για την χολέρα, θα βρει και για τον κορωνοϊό, αλλά, μέχρι τότε, νομίζω ότι για να «σπάσουμε» την αλυσίδα της μετάδοσης, πρέπει να είμαστε συνεπείς στην απαγόρευση της κυκλοφορίας. Το «Μένουμε στο σπίτι» είναι ουσιαστικά πράξη ατομικής ευθύνης, αλλά και υψίστης κοινωνικής ευθύνης. Μια έμπρακτη πράξη σεβασμού προς τους γονείς μας, τους παππούδες μας, αυτούς τους οποίους, όπως είπε ο καθηγητής, κ. Τσιόδρας, οφείλουμε την ταυτότητά μας.

Βεβαίως, εκτός από αυτόν τον «αόρατο εχθρό», αντιμετωπίζουμε και μια ασύμμετρη απειλή, ταυτόχρονα, στα σύνορά μας και αναφέρομαι στην «εργαλειοποίηση» μεταναστών και προσφύγων από την Τουρκία, η οποία, το τριήμερο της Αποκριάς, επιχείρησε έναν αιφνιδιασμό με την υποκίνηση της εισβολής παράτυπων μεταναστών και προσφύγων στη χώρα από τα χερσαία σύνορα, από τη μεθοριακή γραμμή του Έβρου. Και εκεί, φάνηκε η Πολιτεία ότι είχε γρήγορα αντανακλαστικά. Δεν επέτρεψε την υλοποίηση του αιφνιδιασμού και, κατ' επέκταση, του εκβιασμού προς τη χώρα μας και προς την Ευρώπη. Στόχος ήταν να δημιουργηθεί εσωτερικό ζήτημα στην Ελλάδα, αλλά και να ασκηθεί πίεση προς την ευρωπαϊκή κοινότητα, η οποία, όμως, με αυτή την πράξη της Τουρκίας, συνειδητοποίησε το μέγεθος του προβλήματος, του μεταναστευτικού, που αντιμετωπίζει και «σηκώνει δυσβάσταχτο βάρος» η χώρα μας. Όπως γνωρίζετε, βρέθηκε μαζί με τον Πρωθυπουργό στον Έβρο η ευρωπαϊκή ηγεσία, η Πρόεδρος της Ευρωπαϊκής Επιτροπής και έμπρακτα εξεδήλωσαν την αλληλεγγύη τους προς τη χώρα. Εγώ θέλω να εξάρω, επίσης, το γεγονός ότι σε όλη αυτή την «περιπέτεια», υπήρξε εθνική ομοψυχία από όλες τις πολιτικές δυνάμεις και να ευχαριστήσουμε τον στρατό, όλα τα σώματα ασφαλείας και την Εθνοφυλακή που υπερασπίζονται την ελληνική μεθόριο.

Κυρίες και κύριοι συνάδελφοι, όπως ξέρετε, στην τελευταία Διάσκεψη των Προέδρων, με εισήγηση του Προέδρου της Βουλής, κ. Κωνσταντίνου Τασούλα, λόγω ακριβώς της πανδημίας το κορωνοϊού, αποφασίστηκε να περιοριστούν στο ελάχιστο οι συνεδριάσεις των Επιτροπών για την επεξεργασία των νομοσχεδίων. Μια συνεδρίαση θα γίνεται στις Διαρκείς Επιτροπές, προκειμένου να μη σταματήσει το νομοθετικό έργο και σε αυτή τη συνεδρίαση, αποφασίστηκε να περιοριστούν δραματικά οι χρόνοι των αγορεύσεων και των μελών του Υπουργικού Συμβουλίου που εισηγούνται τα νομοσχέδια και των Εισηγητών και των Ειδικών Αγορητών των Κομμάτων. Σύμφωνα, λοιπόν, με την τελευταία απόφαση, οι Υπουργοί έχουν τον λόγο για δέκα λεπτά και οι Εισηγητές για τον μισό χρόνο από τα δεκαπέντε λεπτά, δηλαδή, θα έχουν οκτώ λεπτά.

Τον λόγο έχει ο κ. Καραθανασόπουλος επί της διαδικασίας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, θα σας θυμίσω ότι στη Διάσκεψη του Προεδρείου του Βουλής που αναφερθήκατε και εσείς που είχε γίνει και συζήτηση κιόλας για το επόμενο διάστημα και για το τι θέματα πρέπει να απασχολούν τη Βουλή, αυτό το οποίο είπε και ο Πρόεδρος της Βουλής είναι ότι, αυτή την εβδομάδα, θα μας απασχολήσουν Πράξεις Νομοθετικού Περιεχομένου που σχετίζονται με την αντιμετώπιση της πανδημίας του κορωνοϊού και οι οποίες υπήρχαν και για τα ζητήματα που αφορούν το πρόβλημα με το μεταναστευτικό και προσφυγικό. Αυτή η αλλαγή των προτεραιοτήτων, δεν καταλαβαίνουμε σε τι σκοπό εξυπηρετεί, από τη στιγμή που είχε συμφωνήσει το Προεδρείο να συζητήσουμε αυτές τις Πράξεις Νομοθετικού Περιεχομένου.

Θέλουμε αυτό να το καταγγέλλουμε, ότι η Κυβέρνηση έχει μια εμμονή. Αντί, δηλαδή, να συζητήσει το Κοινοβούλιο ζητήματα που αφορούν την πανδημία, εξακολουθεί να φέρνει θέματα τα οποία σχετίζονται με την υλοποίηση μιας βαθιά αντιλαϊκής πολιτικής και ιδιαίτερα στο ζήτημα με το μεταναστευτικό/προσφυγικό. Φέρνει τώρα τις Πράξεις Νομοθετικού Περιεχομένου οι οποίες βρήκαν την καθολική αντίδραση του συνόλου των νησιωτών μας, όσον αφορά την υλοποίηση των συγκεκριμένων ζητημάτων και μιλάω για την πρώτη Π.Ν.Π., η οποία αφορά τις υποχρεωτικές απαλλοτριώσεις για την κατασκευή των κλειστών κέντρων στα νησιά που είναι γνωστό ότι βρήκαν τη σθεναρή αντίσταση των νησιωτών.

Δεν καταλαβαίνουμε, λοιπόν, για ποιο λόγο η Κυβέρνηση δείχνει αυτήν την εμμονή σε συνθήκες, όπως είπατε κι εσείς, δύσκολες, σε συνθήκες πρωτόγνωρες, να προσπαθεί, αξιοποιώντας αυτές τις συνθήκες, να υλοποιήσει κάτι για το οποίο οι ίδιοι οι κάτοικοι έχουν εκδηλώσει την αντίθεσή τους. Μας κάνει εντύπωση πραγματικά αυτή η εμμονή, η οποία στηρίζεται ακριβώς στη Συμφωνία Ε.Ε.-Τουρκίας, η οποία αποδείχτηκε στην πράξη ότι φέρνει αυτά τα αποτελέσματα, «εργαλειοποιεί» το μεταναστευτικό/προσφυγικό ζήτημα, δημιουργώντας τις παράπλευρες συνέπειες και, ταυτόχρονα, μετατρέπει τα νησιά σε χώρους εγκλωβισμού και φυλακών ανθρώπινων ψυχών. Από αυτή την άποψη, εμείς εκφράζουμε την διαμαρτυρία μας, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Καταγράφεται, κύριε Καραθανασόπουλε και πολιτικά θα σας απαντήσει ο Υπουργός, φαντάζομαι. Εγώ να πω, όμως, για λόγους τάξεως, ότι οι Πράξεις Νομοθετικού Περιεχομένου θα πρέπει να επικυρωθούν εντός 40 ημερών από την έκδοσή τους. Η κύρωση της Πράξης Νομοθετικού Περιεχομένου που γίνεται σήμερα στην Επιτροπή και την Πέμπτη στην Ολομέλεια, ουσιαστικά, αφορά την Π.Ν.Π. που είναι από τις 10 Φεβρουαρίου. Ουσιαστικά, θα πρέπει να γίνει.

Τον λόγο έχει ο κ. Βίτσας.

**ΔΗΜΗΤΡΙΟΣ ΒΙΤΣΑΣ (Εισηγητής της Μειοψηφίας):** Αν δεν κυρωθεί εντός 40 ημερών, πρέπει να κυρωθεί εντός τριών μηνών από τη λήξη της Π.Ν.Π.. Μπορεί να γίνει και αυτό.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Γιατί θα πρέπει να φτάσουμε σε αυτό;

**ΔΗΜΗΤΡΙΟΣ ΒΙΤΣΑΣ (Εισηγητής της Μειοψηφίας):** Λέω ότι είναι ακριβές αυτό που είπατε. Να δεχτείτε αυτό που λέω: Ότι το ακριβές είναι οι σαράντα ημέρες που είπατε και οι τρεις μήνες που λέω.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Άρα, δεν αναιρεί αυτό που είπα αυτό που λέτε, κύριε Βίτσα, αλλά νομίζω ότι πολύ χρόνο σπαταλούμε στα διαδικαστικά.

Να μπούμε στην ουσία της συζήτησης.

Τον λόγο έχει ο κ. Υπουργός.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Μετανάστευσης και Ασύλου):** Το γεγονός ότι βρισκόμαστε σε εξαιρετικές συνθήκες δεν σημαίνει ότι η δημοκρατική λειτουργία αναστέλλεται ή δεν υλοποιείται. Αυτό προβλέπει η θεσμική τάξη του πολιτεύματος και της λειτουργίας της νομοθετικής και αυτό γίνεται. Δεν νομίζω ότι κανείς εισηγείται εδώ να ανασταλεί η λειτουργία των δημοκρατικών προβλέψεων. Είναι μια Πράξη Νομοθετικού Περιεχομένου που πρέπει να κυρωθεί από τη Βουλή. Αυτό προβλέπεται, εκτός αν έχετε διαφορετική εισήγηση. Να υπάρχουν Πράξεις Νομοθετικού Περιεχομένου που να μην κυρώνονται από τη Βουλή; Προφανώς, δεν λέτε κάτι τέτοιο.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Δεν το λέει κανείς αυτό.

Θα δώσω χρόνο ομιλίας από ένα λεπτό σε εσάς, κύριε Βίτσα και στον κ. Καραθανασόπουλο. Υποτίθεται ότι η Διάσκεψη, για λόγους προάσπισης της δημόσιας υγείας, πήρε κάποιες αποφάσεις. Εάν είναι για τα διαδικαστικά να επανέλθουμε σε τακτικές που ακολουθήσαμε στο παρελθόν, νομίζω ότι θα ακυρώσουμε την ουσία της πράξης.

Τον λόγο έχει ο κ. Βίτσας.

**ΔΗΜΗΤΡΙΟΣ ΒΙΤΣΑΣ (Εισηγητής της Μειοψηφίας):** Δεν ακολουθώ καμία πολιτική και δεν θα μιλούσα καθόλου αν δεν υπήρχε η πρόκληση. Λέω, όμως, ότι ο κ. Κουμουτσάκος δεν οφείλει ντε και καλά να ξέρει τις αποφάσεις της Διάσκεψης των Προέδρων. Στη Διάσκεψη, λοιπόν, των Προέδρων, ο Πρόεδρος της Βουλής ανακοίνωσε αυτό που είπε ο κ. Καραθανασόπουλος, ξεκάθαρα και βέβαια είναι και ένα μέτρο, θα έλεγε κανένας, αυτοάμυνας της ίδιας της Βουλής να μην πάμε αυτό το χρονικό διάστημα σε λειτουργία «κανονική», δηλαδή, 300 Βουλευτές μέσα στην Ολομέλεια, 2.000 υπάλληλοι γύρω γύρω κ.λπ.. Αυτό τονίζουμε. Άρα, σας παρακαλώ πολύ, μην βάζετε στο «στόμα» της Αντιπολίτευσης, συνολικά, λόγια όχι που απλώς δεν είπε, αλλά που, έτσι κι αλλιώς, υπερασπίζεται το ακριβώς αντίθετο. Και εμείς θεωρούμε ότι η Βουλή πρέπει να είναι ανοιχτή, ναι, για να επεμβαίνει και να παρεμβαίνει, αλλά, συγχρόνως, «κοντά στο νου κι η γνώση».

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Καραθανασόπουλος, για να κλείσουμε το διαδικαστικό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Θεωρούμε, πάντως, άστοχη την παρέμβαση του κυρίου Υπουργού και τη θεωρούμε άστοχη, γιατί, βεβαίως, εμείς τονίσαμε, από την πρώτη στιγμή, ότι δεν μπορούμε να δεχθούμε διαδικασίες φάστ τράκ για ζητήματα που αφορούν τη συνολικότερη κυβερνητική πολιτική σε συνθήκες τέτοιες. Αυτό τονίσαμε. Είπαμε ότι η Βουλή πρέπει να λειτουργεί για ζητήματα που αφορούν την πανδημία και όχι για θέματα συνολικότερης πολιτικής, εκμεταλλευόμενη η Κυβέρνηση αυτό τον τρόπο, για να περάσει με διαδικασίες φάστ τράκ ζητήματα, τα οποία έχουν άλλου είδους πολιτικό αντίκτυπο και επιπτώσεις στα εργατικά και λαϊκά στρώματα. Είμαστε «καθαροί» σε αυτό το πράγμα και το τονίζουμε και τώρα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Να μπούμε στην ουσία της συζήτησης.

Τον λόγο έχει η Εισηγήτρια της Πλειοψηφίας, κυρία Βούλτεψη.

**ΣΟΦΙΑ ΒΟΥΛΤΕΨΗ (Εισηγήτρια της Πλειοψηφίας):** Προσυπογράφω αυτό που είπατε κατά την έναρξη της συνεδριάσεως όσον αφορά και τη μεταναστευτική κρίση και την κρίση της πανδημίας και νομίζω ότι παρέλκει και κάθε άλλη συζήτηση, διότι όλα αυτά σχετίζονται μεταξύ τους.

Σήμερα, 23 Μαρτίου, συζητούμε αυτές τις δύο Πράξεις Νομοθετικού Περιεχομένου, η μία από 10ης Φεβρουαρίου και η άλλη από 2ας Μαρτίου, που αφορά την επίταξη ακινήτων για την αποφυγή διακινδύνεσης δημόσιας τάξης και υγείας και την αναστολή υποβολής αιτήσεων χορήγησης ασύλου.

Αν και δεν έχει περάσει πολύς καιρός από τότε, νομίζω ότι τα γεγονότα που μεσολάβησαν και ο χρόνος αυτός ήταν τόσο πυκνός όσον αφορά στην παραδοξότητα αυτού που ζούμε, με τη χώρα να βρίσκεται σε έναν γενικό περιορισμό. Ελάχιστοι βρισκόμαστε μέσα στην ίδια την αίθουσα του κοινοβουλίου. Δεν έχουμε ξανασυνεδριάσει με αυτόν τον τρόπο και σίγουρα, φαντάζουν πολύ μακρινά και αυτά που συνέβαιναν στη χώρα, πολλά τραγελαφικά, εάν θυμηθούμε, ότι είχε ανακοινωθεί και διακοπή σχέσεων της περιφέρειας με το κράτος, με την κεντρική κυβέρνηση, ενώ βλέπουμε τώρα σε όλο τον κόσμο τι γίνεται. Όλες οι περιφέρειες προσπαθούν να πιαστούν πάνω από το κράτος και σήμερα, για όλα αυτά, δεν μιλάει κανείς.

Οι ίδιοι που διαφωνούσαν, προσπαθούν να πάρουν μέτρα για να προασπίσουν την δημόσια υγεία. Διότι, αν περιοριζόμαστε όλοι, πώς είναι δυνατόν να μην περιορίζεται κάποιος, ο οποίος μπαίνει στη χώρα ανεξέλεγκτα; Και βέβαια, πιθανό να βρεθούν και άλλα επιχειρήματα, ότι τότε δεν υπήρχε το πρόβλημα και ότι όλα αυτά που λέγαμε περί προστασίας δημόσιας υγείας, ήταν προφητείες. Όχι, δεν ήταν προφητείες. Αυτό δεν λέγεται προφητεία, λέγεται πολιτική. Και πολιτική είναι η τέχνη του προβλέπειν.

Η επιδημία στην Κίνα είχε ξεκινήσει από τον Δεκέμβριο. Η Τουρκία ήδη, 29 Ιανουαρίου, ανακοίνωνε επαναπατρισμό των πολιτών της από την Κίνα. Στο Ιράν, υπήρχαν ήδη θύματα και το Ιράν βρίσκεται σε άμεση σχέση με την Τουρκία και ήδη, από τις 21 Ιανουαρίου, η Ελλάδα, ο ΕΟΔΥ, είχε δώσει οδηγίες για τις νόμιμες εισόδους στη χώρα. Δηλαδή, πώς είναι δυνατόν να δίνουμε οδηγίες για τις νόμιμες εισόδους και να μην υπάρχει καμία οδηγία ή κανένα περιοριστικό μέτρο για τις παράνομες εισόδους;

Προφανώς, νομίζω ότι δεν ήταν προσχήματα όλα αυτά. Και όταν, στις 28 Φεβρουαρίου, δεχθήκαμε και την δια αντιπροσώπων απόπειρα εισβολής από την Τουρκία στο Έβρο, κάποιοι συνέχιζαν να αστειεύονται στη χώρα, λέγοντας ότι ο ιός ερχόταν από τον κομμουνιστικοκαπιταλισμό της Κίνας και της Δύσης κ.λπ.. Βλέπουμε, όμως, ότι τα πράγματα δεν είναι έτσι. Ο ιός έπληξε όλες τις χώρες σε όλο τον πλανήτη, όλα τα πολιτικά συστήματα.

Δεν είναι σωστό αυτό το οποίο έγινε όλον αυτό τον καιρό, που διαψεύστηκε από τα γεγονότα, όπου ακούγονταν παράλογα πράγματα. Άλλος έβλεπε βίλες εκεί που υπήρχαν καλύβες, άλλος ζητούσε αποσυμφόρηση, ενώ γίνεται αποσυμφόρηση, αλλά έτσι κι αλλιώς, αυτό δεν προβλεπόταν από τη Συμφωνία, την κοινή δήλωση Ε.Ε. - Τουρκίας. Μας λένε ότι η ευαλωτότητα ήταν το κόλπο για να μπορούμε να κάνουμε μεταφορές, αλλά δεν ήταν κόλπο, γιατί δεν υπήρχε μέσα στη δήλωση. Κανείς δεν έφυγε μετά τη μεταφορά του ως ευάλωτος και ο ίδιος ο κ. Μουζάλας, Υπουργός τότε, έστελνε και ξανάστελνε επιστολές για να δεχτούν την ευαλωτότητα που είχε μπει στον νόμο 4375 / 2016, που όμως δεν ίσχυσε ποτέ. Και τα fake news πήραν και έδωσαν και τίποτα δεν είναι τυχαίο τελικά και ουσιαστικά, φτάσαμε να διχαζόμαστε μεταξύ μας για στοιχειώδη πράγματα, τα οποία είναι συγκεκριμένα.

Συμφωνήσαμε, αλλά, ναι μεν αλλά, λέμε πάλι. Δηλαδή, ότι κάθε χώρα πρέπει να φυλάσσει τα σύνορα της, να προφυλάσσει τη δημόσια υγεία και έχει δικαίωμα να βάζει περιορισμούς σε οποιονδήποτε εισέρχεται μέσα στη χώρα με τον τρόπο αυτό. Και δεν ήταν λύση, προφανώς, να ζητήσουμε άλλη μια έκτακτη Σύνοδο Κορυφής, η οποία έτσι κι αλλιώς θα γίνει, διότι 23 Σύνοδοι είχαν γίνει επί της προηγούμενης κυβέρνησης και τα αποτελέσματα τα είδαμε.

Όσον αφορά στην επίταξη των ακινήτων, αφορά το γεγονός, ότι έχει αποφασίσει η Κυβέρνηση να δημιουργήσει κλειστές δομές φιλοξενίας. Εγώ, πραγματικά, δεν μπορώ να καταλάβω, μου φαίνονται περίεργες όλες αυτές οι αντιδράσεις όλον αυτό τον καιρό. Δηλαδή, γιατί υπήρξαν αντιδράσεις για τη δημιουργία κλειστών και νοικοκυρεμένων κέντρων, προκρίνοντας το χάος της ανομίας; Γιατί πριν νοικιάζονταν τα πάντα, τα λιόδεντρα, οι βίλες για τις Μ.Κ.Ο., τα διαμερίσματα και ξαφνικά, εμφανίστηκαν ότι δεν θέλουν να νοικιάσουν πουθενά και σε κανέναν; Γιατί, στον ίδιο τον κ. Βίτσα - που είναι σήμερα Εισηγητής - νοίκιασαν μια χαρά στη Σάμο, μια περιοχή προς 10.100 το μήνα, τα τρία ακίνητα για πέντε χρόνια και ξαφνικά, όταν έρχεται το κράτος, δηλαδή, τι; Είναι πιο ωραίος ο Βίτσας από το Μηταράκη; Δεν νομίζω, μια χαρά είστε και οι δύο. Άρα, δεν μπορώ να καταλάβω, γιατί; Γιατί κάτι περίεργο συμβαίνει. Γιατί αρνούνται όλοι αυτοί στο κράτος τους, αυτό που παραδίδουν στην τελευταία Μ.Κ.Ο.; Εγώ αυτό δεν το βρίσκω πολύ σοβαρό και το βρίσκω και ύποπτο.

Η αλήθεια είναι ότι τα νησιά μας βρίσκονταν υπό επίταξη, κατάληψη, καταπάτηση περιουσιών, όλα αυτά τα χρόνια. Έξω από τη Μόρια, υπήρχαν άλλες δέκα Μόριες. Κυκλοφορούσαν, υπήρχαν γεγονότα φοβερά, αιματηρές συμπλοκές μεταξύ εθνοτήτων, εθνοτικών ομάδων, μαχαιρώματα, τραυματίες που πέθαιναν στα νοσοκομεία, εμπρησμοί σε δομές και λιόδεντρα. Εμπόδιζαν τους πυροσβέστες να μπουν μέσα να σβήσουν τις φωτιές, σκαρφάλωναν στις κολόνες της Δ.Ε.Η. και απειλούσαν ότι θα προκαλέσουν στον εαυτό τους ηλεκτροπληξία, κατελάμβαναν την πλατεία Σαπφούς, τα γραφεία του ΣΥΡΙΖΑ, κατανάλωναν αλκοόλ. Ο συνηθισμένος τίτλος των ρεπορτάζ όλα αυτά τα χρόνια ήταν «άγρια νύχτα στη Χίο», « άγρια νύχτα στη Σάμο», «άγρια νύχτα στη Λέσβο». Αυτό ήταν το θέμα. Και υπήρχε και μια περίπτωση, η περίφημη, ας πούμε, 26 Νοεμβρίου του 2017, που ο τίτλος ήταν «πλημμύρισαν αίμα τα σοκάκια στα Πάμφιλα της Λέσβου». Άρα, λοιπόν, πώς είναι δυνατόν να υπάρχουν όλα αυτά και να είναι όλοι ελεύθεροι, να κάνουν ό,τι θέλουν, να παρελαύνουν μέσα από τα χωριά και τις πόλεις;

Και εν πάση περιπτώσει, θέλω να πω και τούτο. Ο ΣΥΡΙΖΑ ήθελε κλειστά κέντρα, απλώς, κλωτσούσε το τενεκεδάκι παρακάτω, για να το βρει ο επόμενος. Ο ίδιος ο κ. Μουζάλας, σε συνεντεύξεις του και δηλώσεις του, σε συνέντευξη τύπου, στη συνέντευξή του στο ΒΗΜΑ - δεν προλαβαίνω τώρα να τα πω αυτά, ενδεχομένως θα επανέλθω κύριε Πρόεδρε στην Ολομέλεια - έλεγε συγκεκριμένα: Η κράτηση αποτελεί αναπόσπαστο κομμάτι οποιασδήποτε μεταναστευτικής πολιτικής. Οι υπηρεσίες ασύλου κρίνουν, όπως λέει και ο νόμος, ότι η εξέταση του ασύλου πρέπει να γίνεται υπό κράτηση. Και αυτό γίνεται για έναν συγκεκριμένο λόγο. Γιατί πρέπει, όταν θέλεις να τον βρεις, να του πεις ότι απορρίφθηκε η αίτησή του, να μπορείς να τον βρεις. Άμα δεν είναι υπό κράτηση, πώς θα τον βρεις; Άρα, λοιπόν, πρέπει να είμαστε λογικοί. Έτσι και αλλιώς, η Κυβέρνηση έχει αποφασίσει να προχωρήσει σε αυτό το σχέδιο, ειδικά τώρα, υπό τις συνθήκες που βρισκόμαστε.

Δεν θέλω να καταχραστώ περισσότερο τον χρόνο σας. Θα τα πούμε την Πέμπτη στην Ολομέλεια.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Εισηγητής της Μειοψηφίας και Αντιπρόεδρος της Βουλής, κ. Βίτσας.

**ΔΗΜΗΤΡΙΟΣ ΒΙΤΣΑΣ (Εισηγητής της Μειοψηφίας):** Καταρχήν, έχουμε καταθέσει μια τροπολογία, η οποία, βέβαια, είναι εκτός θέματος του νομοσχεδίου και αφορά τους υπαλλήλους του Υπουργείου Εξωτερικών σε χώρες εκτός Ε.Ε.. Παρακαλώ τον Υπουργό να συνεννοηθεί με το Υπουργείο Εξωτερικών και είτε να την κάνει δεκτή αυτούσια είτε ό,τι άλλο, τέλος πάντων. Δεν θέλω εγώ να μπω σ' αυτή τη διαδικασία, αλλά νομίζω ότι είναι σωστό αυτό το πράγμα.

Το δεύτερο που θέλω να επισημάνω είναι το γεγονός ότι μέσα στην πρώτη εικοσαετία του 21ο αιώνα, έχουν συμβεί τρεις παγκόσμιες κρίσεις. Δηλαδή, η οικονομική κρίση, η μεταναστευτική - προσφυγική κρίση και η υγειονομική κρίση. Δεν σας βάζει στο νου και πρέπει να το σκεφτούμε, ότι εδώ έχουμε ένα συστημικό πρόβλημα; Ένα πρόβλημα συστήματος; Τουλάχιστον, όσον αφορά την αντιμετώπισή του, αν δεν θέλετε να συμφωνήσουμε για τις γενεσιουργές του αιτίες. Και παραμένει -και δεν θα πω άλλη κουβέντα γι' αυτό, - ως ανοικτό το ζήτημα της ενίσχυσης του δημόσιου συστήματος υγείας. Επιτρέψτε μου να πω ότι εγώ περίμενα από τον Πρωθυπουργό της χώρας, χθες, να ανακοινώσει μέτρα ενίσχυσης - εντάξει και τον περιορισμό, δεν είναι εκεί το θέμα - αλλά και μέτρα ενίσχυσης. Προσλήψεις. Πώς προσέλαβε 1500 ειδικούς φρουρούς; Δεν μπορεί να γίνει πρόσληψη ιατρικού και νοσηλευτικού προσωπικού; Γιατί, είμαστε ακόμα στην αρχή. Αυτό είναι το πρώτο που θέλω να πω.

Το δεύτερο, θέλω να είναι καθαρό ότι η θέση μας είναι πως, στην παρούσα φάση της πανδημίας, ό,τι ισχύει για τους Έλληνες πολίτες, ισχύει και για τους πρόσφυγες και τους αναγνωρισμένα δικαιούχους διεθνούς προστασίας, αλλά και για τους αιτούντες διεθνή προστασία. Για παράδειγμα, το περιοριστικό «μένουμε σπίτι». Το «μένουμε σπίτι» ισχύει και για όσους απολαμβάνουν δικαιωμάτων από το Πρόγραμμα ΕΣΤΙΑ ή από τα ξενοδοχεία. Και πρέπει να βρούμε τις κατάλληλες φόρμες και μορφές σε σχέση με τις δομές, αφού δεν έχει γίνει η αποσυμφόρηση.

Βέβαια, με τις ζούγκλες που έχουν δημιουργηθεί, κύριε Υπουργέ, γύρω από εκεί - είδα και την ΚΥΑ - πρέπει να βρούμε λύσεις. Εμείς είμαστε πρόθυμοι να βοηθήσουμε σε τέτοιες λύσεις και ελπίζω ότι δε θα μου πείτε «Α! θα κρατήσει πολύ η πανδημία» και θα έχουμε 20.000 ανθρώπους στην Μόρια, εκ των οποίων οι 15.000 είναι εκτός Μόριας. Είναι στη Μόρια, αλλά εκτός Μόριας. Τα ξέρετε, τα έχουμε κουβεντιάσει.

Έρχομαι τώρα στις δύο Πράξεις Νομοθετικού Περιεχομένου. Η γνώμη μου είναι - και σας το λέω καθαρά - ότι είναι δύο κείμενα νομικής και ανθρωπιστικής ντροπής. Τις φέρνετε τώρα. Θα μπορούσατε να τις φέρετε μετά. Είπα προηγούμενα δυο λόγια, αλλά να σας θυμίσω ότι η πρώτη εκδόθηκε στις 10 Φεβρουαρίου και τρεις μέρες μετά, στις 13 Φεβρουαρίου, συζητούσαμε δικό σας νομοσχέδιο, ενσωμάτωση, δηλαδή, Οδηγίας από το Υπουργείο Μετανάστευσης και Ασύλου. Γιατί δεν το φέρατε σε τρεις μέρες να τελειώνουμε και περιμένετε τόσο καιρό; Τέλος πάντων, όμως, δεν έχω χρόνο να περάσω σε αυτό. Ίσως το κάνατε για να ξεπεράσουμε τη δυσκολία των βουλευτών των νησιών της Νέας Δημοκρατίας, αλλά μου φαίνεται και λίγο παράξενο. Ο κ. Μηταράκης είναι βουλευτής ενός από τα νησιά.

Άρα, εδώ, υπάρχει μια βασική ιδεολογική εμμονή να υλοποιηθεί ένα σχέδιο, το οποίο αποτυγχάνει συνεχώς. Ενώ, αν το είχαμε κάνει, όλα θα ήταν πιο εύκολα. Αν είχαν μεταφερθεί οι άνθρωποι στην ενδοχώρα, αν είχαν γεμίσει οι υπηρεσίες ασύλου, αν είχαμε πιέσει - και μπορούμε τώρα, ακόμη περισσότερο, να πάρουν το δικό τους δίκαιο μεράρι - δίκαιο για εμάς- οι ευρωπαίοι, τότε όλα αυτά θα ήταν πιο εύκολα. Και δεν θα είχαμε τον Ερντογάν να μας πιέζει με αυτόν τον τρόπο. Βεβαίως, όλοι σε αυτή την πίεση, να είναι ξεκάθαρο, ότι θα είμαστε και ενωμένοι και θα απαντάμε με τον πιο ισχυρό τρόπο, ανεξάρτητα τι λέει ο κ. Πέτσας ή όχι.

Τώρα, όσον αφορά τις επιτάξεις. Είναι εμφανές, έχετε ξεκινήσει τις επιτάξεις. Είναι εμφανές ότι παραβιάζετε ευθέως την Αρχή της Αναλογικότητας που προβλέπει το Σύνταγμα. Επειδή αναφέρθηκε - και θα το βρείτε στα επίσημα χαρτιά του Υπουργείου – πήρα χαρτί από όλες τις δημόσιες υπηρεσίες, οι οποίες έχουν την αρμοδιότητα, ότι δεν υπήρχε κανένας άλλος χώρος του δημόσιου, ώστε να νοικιάσω τα τρία οικόπεδα. Βεβαίως, αυτό που είχα πει στους Σαμιώτες και αυτό που έκανα, ήτανε να νοικιάσω αυτά τα τρία οικόπεδα για 1200 ανθρώπους και θα πάρω το κολαστήριο στο Βαθύ που είναι 600 μέτρα από το χωριό και θα το μεταφέρω εκεί. Δεν λέω ότι συμφωνήσαμε. Ξέρετε, δεν συμφωνήσαμε, αλλά το κάναμε. Όταν λέω δεν συμφωνήσαμε, εννοώ κάποιοι συμφωνήσανε και κάποιοι δεν συμφωνήσανε. Άλλωστε, έχω πει και στον κ. Μηταράκη και δεν έχω κανένα πρόβλημα να το ξαναπώ, ότι οτιδήποτε το βάζει σε δημόσια διαβούλευση, προχωρά στη διαβούλευση, αλλά αυτή η διαβούλευση έχει ένα συγκεκριμένο χρόνο. Γιατί, τα αποτελέσματα της διαβούλευσης, τα καταλήγεις και μετά τα εφαρμόζεις. Δεν μπορείς, όμως, να εφαρμόσεις αυτό το πράγμα με τις επιτάξεις και δεύτερον, δεν μπορεί να εφαρμόσει, ότι εκεί που θα είναι επιταγμένα, θα είναι κλειστά, θα είναι και φυλακές, θα είναι και κοντρόλ κ.λπ. και θα παίρνουμε τους ανθρώπους και θα τους βάζουμε μέσα για 36 μήνες. Τριάντα έξι μήνες; Εδώ, ο άλλος έχει σκοτώσει και είναι για 18 μήνες αν δεν έρθει σε δίκη.

Θέλω να αναφέρω ένα παράδειγμα. Ο κ. Παπαντωνίου, ο οποίος μπορεί να είναι αθώος, κατηγορείται για πολύ βαριά αδικήματα και άλλοι. Άρα, θέλω και αυτό να το πω. Ακόμα, υπάρχουν στα ΚΥΤ, πόροι από το ΑΜΙΦΙΣΦ, από την Ύπατη αρμοστεία, ώστε να έχουν σίτιση, να καλύπτουν τις ανάγκες ερωτισμό κ.τ.λ. κ.τ.λ.. Ποιος θα τα πληρώσει όλα αυτά;

Ακούω «μαγκιές». Με συγχωρείτε που το λέω, μαγκιές. Θα πληρώσουμε από τον κρατικό προϋπολογισμό και όχι αυτά που πληρώνονται από την Ευρώπη.

Πολύ γρήγορα, θα αναφερθώ και στα υπόλοιπα. Στη δεύτερη Πράξη, υπάρχει ένα φοβερό πρόβλημα. Γράφει στην αιτιολόγηση της έκδοσης: «Την εξαιρετικά επείγουσα και απρόβλεπτη ανάγκη αντιμετώπισης ασύμμετρης απειλής κατά της ασφάλειας της χώρας». Όπως το καταλαβαίνει, τέλος πάντων, ως εδώ, ο καθένας. Προσέξτε τι γράφει μετά: «Που υπερβαίνει τη δικαιολογητική βάση του Διεθνούς και Ενωσιακού Δικαίου». Να σας πω την αλήθεια, κύριε Υπουργέ, αν ήμασταν διαφορετικά, εγώ θα ήθελα ονόματα. Ποιος σκέφτηκε αυτή τη φράση; Ποιοι είναι αυτοί οι άνθρωποι; Αυτοί οι άνθρωποι είναι επικίνδυνοι. Το αν είναι αντιδημοκράτες είναι λίγο. Αυτή είναι επικίνδυνη φράση. Για να τη χαλαρώσω λίγο, σκέφτηκα να πω αυτό που λέει ο Κούντερα, ότι λέτε σε εμάς αντιθέτως. Αλλά, ξέρετε, άμα λέτε σε εμάς αντιθέτως, πολλές φορές, όλοι οι άλλοι θα πουν «σκασίλα μας μεγάλη» από εσάς και θα μείνουμε μόνοι μας. Μην ξεχνάτε ότι η ίδια η σύμβαση της Γενεύης, σε έκτακτες συνθήκες, υπογράφηκε το 1951. Άρα, εμείς πιάνουμε ανθρώπους και τους φυλακίζουμε.

Το δεύτερο πράγμα. Το συμβούλιο της Ευρώπης - σας το λέω και ρωτήστε και την κυρία Μπακογιάννη - διέγραψε τη λέξη «παράνομος» μετανάστης και την αντικατέστησε με τη λέξη «παράτυπος» μετανάστης. Πηγαίντε δε και σε ομιλίες του κ. Κυριάκου Μητσοτάκη όταν έγινε αυτό, που πάντοτε μιλάει για παράτυπους μετανάστες. Σας παρακαλώ πάρα πολύ, δεν μπορούμε να βάζουμε σε φυλακή ανθρώπους οι οποίοι δεν έχουν κάνει τίποτα.

Κλείνω λοιπόν. Απαντήστε μου, αν θέλετε. Πριν λίγες μέρες, έγινε τηλεδιάσκεψη Ερντογάν, Μέρκελ, Μακρόν για το προσφυγικό. Εμείς, ως Ελλάδα εννοώ, εσείς, ως κυβέρνηση, δεν πήρατε μέρος, απουσιάζατε. Δεν ξέρω αν το ζητήσατε και γιατί δεν συμμετέχετε. Στον κ. Κουμουτσάκο θέλω να πω ότι πρέπει να δώσει μια μεγάλη μάχη και να το σηκώσουμε πάρα πολύ το ζήτημα του δικαίου καταμερισμού του αντικειμενικού βάρους σε όλη την Ευρώπη. Να μην παίζουν, δηλαδή, με αυτά τα πράγματα.

Κλείνω, κατανοώντας ότι είχα κάνει μια προετοιμασία για 15 λεπτά. Να προσέξουμε το εξής: Η ανθρωπιά μας, η αλληλεγγύη μας και η ευαισθησία μας δεν μπορεί να είναι επιλεκτική κατά πώς μας συμφέρει ή κατά πώς την καταλαβαίνουμε κάθε μια εποχή, γιατί τότε η ανεκτική κοινωνία που θέλουμε να οικοδομήσουμε - όπως την λέει ο καθένας - θα είναι ανύπαρκτη. Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Θα αρχίσω από τη δεύτερη Πράξη Νομοθετικού Περιεχομένου, η οποία αναστέλλει την κατάθεση αιτήσεων ασύλου.

Η αλήθεια είναι ότι δεν υπάρχει ούτε στο Σύνταγμα ούτε στο Ενωσιακό Δίκαιο ούτε στη Σύμβαση της Γενεύης νομικό θεμέλιο για να αναστέλλεις, υπό αυτές τις προϋποθέσεις, την ισχύ της σύμβασης, τις προστατευτικές της διατάξεις. Μόνο με τεράστια ανοχή και δεδομένο ότι βρισκόμαστε μπροστά σε ένα πρωτόγνωρο φαινόμενο, μπορούμε να αναγνωρίσουμε μια κάποια βασιμότητα σε αυτή την ενέργεια της κυβέρνησης και φυσικά, υπό τον όρο της απόλυτης προσωρινότητας. Γιατί, εδώ, έχει συμβεί κάτι το πρωτοφανές. Εγώ, τουλάχιστον, δεν γνωρίζω προηγούμενο, μια χώρα να σχεδιάζει, να οργανώνει, να μεταφέρει και να εξωθεί εξαθλιωμένους ανθρώπους να παραβιάσουν τα σύνορα, μαζικά και βίαια, μιας άλλης γειτονικής χώρας. Τέτοιο προηγούμενο δεν το γνωρίζω και, υπό αυτές τις προϋποθέσεις, μπορούμε να δεχθούμε αυτή την προσωρινή αναστολή των προστατευτικών διατάξεων της Γενεύης. Αλλά, προσοχή, μην επικαλούμαστε ποτέ την πρόσφατη απόφαση αυτή του Ευρωπαϊκού Δικαστηρίου Δικαιωμάτων του Ανθρώπου για τους δύο, οι οποίοι προσπάθησαν, στην Μελίγια, να εισέλθουν στην Ισπανία και την απώθησή τους την νομιμοποίησε η νομολογία του δικαστηρίου, το ίδιο το δικαστήριο κάνοντας μια αυστηρή στροφή στη νομολογία του. Πάντως, αυτό που είπε το δικαστήριο είναι ότι θα πρέπει, πάση θυσία, να παραμένουν κάποια σημεία εισόδου για να μπορούμε να δεχόμαστε αίτησης ασύλου. Ακόμα και αν υποθέσουμε ότι, μέσα σε αυτό το χρονικό διάστημα, δεν μπορέσαμε να διασφαλίσουμε σημεία εισόδου από την Τουρκία λόγω της πολιτικής της, θέλω να ακούσω πώς, μετά τη λήξη αυτής της ισχύουσας νομοθετικής πράξης, θα συμμορφωθούμε με τη Γενεύη, με το Σύνταγμα, με το ενωσιακό δίκαιο και με τη νομολογία του Στρασβούργου.

Στο θέμα τώρα των επιτάξεων. Θα ήθελα προηγουμένως και εγώ να εξάρω τις προσπάθειες που καταβάλλει το ιατρικό και νοσηλευτικό προσωπικό της χώρας και οφείλουμε να σταθούμε στο πλάι τους. Το Κίνημα Αλλαγής στηρίζει την κυβέρνηση σε αυτή τη δύσκολη συγκυρία. Τη στηρίζει εποικοδομητικά, καταθέτοντας διαρκώς προτάσεις και συμμετέχοντας και αυτό με τις δυνάμεις του στην εθνική προσπάθεια. Μια εθνική προσπάθεια που πρέπει, δυστυχώς, να συντελεστεί και μέσα σε ένα καθεστώς μερικής αναστολής και κάποιων ελευθεριών. Ειδικά, της ελευθερίας κίνησης. Ευτυχώς, εκεί υπάρχει το έρεισμα του αρ. 5 παρ. 3 του Συντάγματος στην ερμηνευτική δήλωση.

Από τότε που εκδόθηκαν και οι δύο Πράξεις Νομοθετικού Περιεχομένου, μεσολάβησαν δύο μείζονες κρίσεις. Η κρίση στον Έβρο, στα τέλη του Φεβρουαρίου, απόρροια του γεωπολιτικού κυνισμού του κ. Ερντογάν, όπου η Ελλάδα κλήθηκε να φυλάξει με αποφασιστικότητα τα σύνορά της και, εσχάτως, η υγειονομική κρίση λόγω της πανδημίας του κορονοϊού.

Η συζήτηση για την Πράξη Νομοθετικού Περιεχομένου για τις επιτάξεις χωρίζεται σε δύο μέρη. Πρώτα απ' όλα, πρέπει να δούμε υπό ποιες συνθήκες εκδόθηκε και να δούμε σήμερα ποιες είναι οι διαστάσεις που προσλαμβάνει. Τότε, στις 10 Φεβρουαρίου, είχαμε αύξηση των προσφυγικών και μεταναστευτικών ροών, με αποτέλεσμα ο πληθυσμός στα κέντρα υποδοχής στη Χίο, στη Λέσβο και στη Σάμο, να αυξάνεται μέρα με τη μέρα. Αυτό προκάλεσε έντονες αντιδράσεις εκ μέρους των κατοίκων, η κυβέρνηση είχε εξαγγείλει κλειστές δομές, προκειμένου να αρχίσουν οι εργασίες, έστειλε και τα Μ.Α.Τ. με τα γνωστά αποτελέσματα. Μάθαμε και εκ των υστέρων ότι τα Μ.Α.Τ. είχαν πάει ουσιαστικά για μια ημέρα. Θα θέλαμε, κύριε Υπουργέ, σήμερα, να μας πείτε ποια ακριβώς έργα έχουν γίνει στα επιταχθέντα ακίνητα, πότε προβλέπεται να περατωθεί η ανέγερση των κλειστών δομών; Γιατί, σύμφωνα με πρόσφατη συνέντευξή σας στον Σκάι, στις 14 Μαρτίου, είπατε ότι δεν έχουν ξεκινήσει ακόμα οι εργασίες. Σήμερα, βέβαια, βρισκόμαστε σε ένα οριακό σημείο. Δεν είμαστε πια στις 10 Φεβρουαρίου.

Στις 17 Μαρτίου, αναρτήσατε στον προσωπικό σας ισότοπο, διότι από εκεί, δυστυχώς, μπορούμε να μαθαίνουμε αυτά που συμβαίνουν στο Υπουργείο σας, μέτρα προστασίας από τον κορονοϊό στα ΚΥΤ. Κατά δήλωσή σας, σε συνέντευξή σας στις 21 Μαρτίου στην εκπομπή «MEGA Σαββατοκύριακο», αναφέρατε ότι δεν υπάρχει κανένα επιβεβαιωμένο κρούσμα στις δομές στη Μόρια, στο Βαθύ, στη Βιάλ. Εξακολουθεί να ισχύει αυτό; Καταλαβαίνετε και από μόνος σας ότι είναι σχεδόν αδύνατον τα μέτρα που έχετε πάρει να αποδώσουν, έστω και μεσοπρόθεσμα, γιατί στις δομές αυτές εξακολουθούν να μένουν, μέσα σε άθλιες συνθήκες, χιλιάδες άνθρωποι. Έχουμε περάσει πια στον αστερισμό της αντιμετώπισης των μολυσματικών και μεταδοτικών ασθενειών. Μέχρι στιγμής, έχουμε δει πρωτοβουλίες κυρίως από τους Περιφερειάρχες. Από τον Περιφερειάρχη νοτίου Αιγαίου, τον κ. Χατζημάρκο, που αποφάσισε τη μετατροπή των ΚΥΤ σε Κω και Λέρο σε κλειστές δομές και από τον Αντιπεριφερειάρχη Δημόσιας Υγείας και Μέριμνας βορείου Αιγαίου ,τον κ. Βρούλη, ο οποίος παραχωρεί τέσσερις οικίσκους για να χρησιμοποιηθούν ως χώροι εξωτερικών ιατρείων.

Μπορείτε να μας πείτε ποιος είναι ο σχεδιασμός της κυβέρνησης; Οι άνθρωποι αυτοί που καθημερινά έρχονται από την Τουρκία, τι αντιμετώπιση έχουν; Μπαίνουν όλοι σε καραντίνα; Γιατί ξέρουμε ότι, ουσιαστικά, στην Τουρκία ακόμα δεν έχει εφαρμοσθεί μια πολιτική αντιμετώπισης του κορονοϊού. Οι εργαζόμενοι στα Κέντρα Υποδοχής και Ταυτοποίησης, αλλά και στο λιμενικό, πρέπει να είναι όσο το δυνατόν προστατευμένοι από αυτόν τον καθημερινό κίνδυνο της έκθεσης στον ιό και γι' αυτό πρέπει, βεβαίως, να υπάρξει αμέσως εφοδιασμός σε υγειονομικό υλικό.

Σε άλλη πρόσφατη συνέντευξή σας, είπατε ότι θα τοποθετηθούν οι ειδικοί οικίσκοι έξω από τα ΚΥΤ Μόριας και Βιάλ, που να χρησιμοποιηθούν, ώστε, εάν προκύψει κάποιο κρούσμα, να μπορούν να μπουν σε καραντίνα όσοι εκδηλώνουν συμπτώματα και όσοι βρίσκονται δίπλα τους. Κανονικά, όπως είπαμε, πρέπει όλοι όσοι έρχονται να μπουν σε καραντίνα. Δεν μπορώ να μην τονίσω το γεγονός ότι η κυβέρνηση πήρε αυτό το μέτρο του περιορισμού της κυκλοφορίας των πολιτών, τα πολύ αυστηρά μέτρα που μάθαμε χθες. Παρόλα αυτά, είδαμε να υπάρχουν αφίξεις με αεροπορικές πτήσεις από ευρωπαϊκές χώρες, όπου προ καιρού δεν είχαν ληφθεί μέτρα και να μην έχει υπάρξει καμία καραντίνα. Ήρθαν 500 άνθρωποι από το Λονδίνο. Αναρωτιέμαι, με αυτούς τι γίνεται;

Η κυβέρνηση δεν έχει τηρήσει τις δεσμεύσεις απέναντι στους νησιώτες για αποσυμφόρηση των νησιών και το επαναλαμβάνω. Αρνούμαστε να προσυπογράψουμε τη κυβερνητική πολιτική που διαχωρίζει τους Έλληνες πολίτες σε δύο κατηγορίες, στους νησιώτες του βορείου Αιγαίου που καταδικάζονται, για ακόμη μια φορά, να επωμιστούν μόνοι τους το σύνολο της εθνικής ευθύνης στο προσφυγικό και στους υπόλοιπους Έλληνες που, για λόγους ψηφοθηρικούς, η κυβέρνηση απαλλάσσει από τη συμμετοχή τους στο εθνικό εγχείρημα. Πρόκειται για μια εξόφθαλμη παραβίαση της Αρχής της Ισότητας των Ελλήνων ενώπιον του νόμου, η οποία εξεγείρει τη συνείδηση κάθε δημοκράτη και δεν πρόκειται να γίνει ανεκτή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Εξ όσων αντιλαμβάνομαι, καταψηφίζετε το νομοσχέδιο.

**ΓΕΩΡΓΙΟΣ ΚΑΜΙΝΗΣ (Ειδικού Αγορητή του Κινήματος Αλλαγής):** Τη δεύτερη, την ψηφίζουμε. Αλλά στο σύνολο, στο νομοσχέδιο, πρέπει να υπάρξει ψήφος επί της αρχής.

Τη δεύτερη, κατ' οικονομία, όπως είπα και, για μοναδική φορά, την ψηφίζουμε.

Στο σημείο αυτό, γίνεται η β΄ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βούλτεψη Σοφία, Χαρακόπουλος Μάξιμος, Βίτσας Δημήτριος, Καμίνης Γεώργιος, Κομνηνάκα Μαρία, Μυλωνάκης Αντώνιος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Κύριε Υπουργέ, πραγματικά, είναι πρόκληση ότι επιλέγετε να αξιοποιήσετε μια τέτοια περίοδο για να επαναφέρετε προς συζήτηση μια απόφαση που αποτέλεσε πραγματικά αιτία πολέμου στα νησιά.

Μην επικαλείστε τις προθεσμίες, γιατί το αίτημα που εκφράστηκε από σύσσωμη την κοινωνία των νησιών ήταν να παρθούν πίσω οι απαράδεκτες επιτάξεις και οι πράξεις νομοθετικού περιεχομένου και όχι βέβαια, ενόψει των προθεσμιών, να τις φέρνετε σήμερα προς επικύρωση, χωρίς να μπορεί αντίστοιχα να πραγματοποιηθεί η συζήτηση που πρέπει να γίνει για τα ζητήματα αυτά.

Μη νομίζετε ότι η λαϊκή αντίδραση θα φιμωθεί πίσω από τις μάσκες και τα μέτρα περιορισμού. Σας καλούμε, για ακόμα μια φορά, να πάρετε πίσω τις απαράδεκτες επιτάξεις και να μην επιχειρήσετε να προχωρήσετε στην κατασκευή των δομών σαν τον κλέφτη εν μέσω καραντίνας, γιατί κουβαλάτε ήδη βαριά την ευθύνη για την κατάσταση που δημιουργήσατε στα νησιά, για τις εκρηκτικές συνθήκες του εγκλωβισμού.

Και πάει πολύ και από την Εισηγήτρια της Πλειοψηφίας να επικαλείστε την κατάσταση που δημιουργεί η επιμονή σας να διατηρείτε αυτόν τον εγκλωβισμό χιλιάδων ανθρώπων στα νησιά. Να επικαλείστε, λοιπόν, τις συνθήκες αυτές που εσείς οι ίδιοι, με την πολιτική σας, παρατείνετε ως δικαιολογία, για να συνεχίσετε να δημιουργείτε ακόμα πιο εκρηκτικές συνθήκες, με χιλιάδες ανθρώπους κλεισμένους σε στρατόπεδα συγκέντρωσης.

Κουβαλάτε βαριά την ευθύνη για το όργιο καταστολής των ΜΑΤ που προηγήθηκε το προηγούμενο διάστημα στα νησιά, αλλά και για την ανοχή που δείξατε στα φαινόμενα παρακρατικών ομάδων που παριστάναν τον «δερβέναγα» στην περιοχή, σχεδόν υπό το βλέμμα της αστυνομίας. Ομάδες που, με τη δράση τους, ενισχύουν τον σχεδιασμό σας να παρουσιασθεί ως μοναδική λύση, για την αντιμετώπιση της εκρηκτικής αυτής κατάστασης, η δημιουργία των κλειστών στρατοπέδων συγκέντρωσης.

Είναι, βέβαια, εξίσου απαράδεκτο και πιο επικίνδυνο το ότι κυβερνητικά στελέχη συνεχώς αναμοχλεύουν προτάσεις για ξερονήσια και ακατοίκητα νησιά και για τις βραχονησίδες που βρίσκονται απέναντι από τη Λέσβο και άλλα τέτοια που, αν δεν ήταν επικίνδυνα, απάνθρωπα και βγαλμένα από τις μαύρες σελίδες της ιστορίας, θα τα χαρακτήριζε κανείς και φαιδρά.

Επικαλείστε, μάλιστα, την ανάγκη προστασίας της δημόσιας υγείας και τον κίνδυνο εξάπλωσης του κορωνοϊού, για να στηρίξετε την απόφαση των κλειστών κέντρων.

Κύριε Υπουργέ, θα σας συμβούλευα στο σπίτι του κρεμασμένου, να μη μιλάτε για σχοινί, γιατί αν αυτός ήταν πράγματι ο λόγος, τότε δεν μπορώ να εξηγήσω την επιμονή σας ότι, σε τέτοιες συνθήκες απαγόρευσης κάθε μορφής συναθροίσεις, όπου ορθά αποκλείονται όλοι οι χώροι συγκέντρωσης κόσμου, δεν έχετε κάνει την οποιαδήποτε κίνηση απεγκλωβισμού των χιλιάδων προσφύγων και μεταναστών που ζουν σε άθλιες συνθήκες στα κολαστήρια της Μόριας και της Σάμου και στα άλλα κέντρα υγειονομικές βόμβες.

Και δεν είναι, όπως ειπώθηκε εισηγητικά, πρόβλεψη τα ζητήματα της δημόσιας υγείας που επικρατούν στα hot spot, διότι προϋπήρχαν και σήμερα γίνονται ακόμα πιο επικίνδυνα σε συνθήκες πανδημίας.

Είναι εγκληματική από μέρους σας η κάθε καθυστέρηση που δείχνετε σε τέτοιες συνθήκες, να κρατάτε τόσο κόσμο στοιβαγμένο στα νησιά. Δεν παίρνετε ουσιαστικά μέτρα απεγκλωβισμού και αντιμετώπισης του προβλήματος.

Επωμίζεστε, με αυτές σας τις επιλογές, τεράστιες ευθύνες, όχι μόνο απέναντι σε όλον αυτόν τον κόσμο που δεν φταίει σε τίποτα βέβαια να βρεθεί αντιμέτωπος με τέτοιου είδους καταστάσεις, αλλά απέναντι και στους κατοίκους των νησιών, όταν, ήδη, σε κανονικές συνθήκες, πριν την πανδημία, το δημόσιο σύστημα υγείας, τα νοσοκομεία, τα κέντρα υγείας αδυνατούσαν να ανταπεξέλθουν στις αυξημένες ανάγκες όλου αυτού του πληθυσμού που, εφόσον παραμείνουν εγκλωβισμένοι στα νησιά, θα παραμένουν βέβαια και όμοιες οι ανάγκες τους. Κρατάτε μια ωρολογιακή βόμβα στα χέρια σας και παίζετε και με τον χρόνο αλλά και με τις αντοχές του λαού.

Απέναντι σε αυτή σας την ολιγωρία, καμιά ατομική ευθύνη και μέτρα αυτοπεριορισμού δεν μπορεί να δώσει λύση. Την ευθύνη την διατηρείτε στο ακέραιο εσείς, τις βαριές, όμως, συνέπειες θα τις πληρώσει ο λαός και κάτι τέτοιο δεν είμαστε διατεθειμένοι να το ανεχτούμε.

Μέχρι σήμερα, επιβεβαιώνουμε και εμείς, από τις πληροφορίες που έχουμε, ότι δεν υπάρχει ευτυχώς κανένα κρούσμα κορωνοϊού στα hot spot, όμως, καθημερινά, όλος αυτός ο κόσμος έρχεται σε επαφή, εννοώ και για τα μέτρα που πήρατε περιορισμού της μετακίνησης των ανθρώπων αυτών. Παραμένει, όμως, υπαρκτό το γεγονός ότι όλοι αυτοί οι άνθρωποι έρχονται καθημερινά σε επαφή με τόσους εργαζόμενους, τις υπηρεσίες ασύλου, το στρατιωτικό προσωπικό, οι οποίοι μάλιστα οι ίδιοι έχουν καταγγείλει στις ενώσεις τους ότι δεν έχουν δοθεί επαρκείς οδηγίες και μέτρα προφύλαξης και για τους ίδιους, γεγονός που δημιουργεί κινδύνους και για κάποιους από τους εργαζόμενους που μετακινούνται και στην πόλη και εκτός του νησιού και μεταφέρουν και οι ίδιοι κάποιο ιό. Και αναλογίζεστε τι θα συμβεί αν ένα τέτοιο κρούσμα υπάρχει στους 25.000 και πλέον συγκεντρωμένους στην Μόρια.

Οι ίδιες εξελίξεις, λοιπόν, είναι αυτές που επιβάλλουν όχι να επιταχύνετε τις διαδικασίες εγκλωβισμού, δηλαδή, να δημιουργήσετε κλειστά στρατόπεδα συγκέντρωσης στα νησιά, αλλά να προχωρήσετε, εδώ και τώρα, σε οργανωμένο απεγκλωβισμό όλων των αιτούντων ασύλου από τα νησιά. Να μεταφερθούν και να μοιραστούν σε ανθρώπινες ανοιχτές δομές φιλοξενίας που να μην ξεπερνάμε, βέβαια, όπως συνηθίζουμε να βλέπουμε, τις δυνατότητες και τη χωρητικότητά τους.

Και βέβαια, με γρήγορες διαδικασίες, να μεταφέρετε και να απαιτήσετε την μετεγκατάστασή τους στις χώρες προορισμού τους στην Ε.Ε..

Αυτό που στέκεται εμπόδιο στα αυτονόητα αυτά αιτήματα είναι η προσκόλλησή σας στην πολιτική εγκλωβισμού που επιβάλλει η Ε.Ε., ο Κανονισμός του Δουβλίνο, που κανένας δεν λέει κουβέντα γι' αυτό. Η απαράδεκτη κοινή δήλωση της Ε.Ε. με την Τουρκία που, εκ των πραγμάτων, έχει καταστεί ανενεργή και είναι αυτή που επικαλείστε μέχρι σήμερα ως εμπόδιο για τον απεγκλωβισμό των προσφύγων από τα νησιά. Και, παρόλα αυτά, η Κυβέρνηση ζητά τη νεκρανάστασή της σήμερα που, με κάθε τρόπο, την έχει μετατρέψει και η Τουρκία σε κουρελόχαρτο.

Οι τελευταίες εξελίξεις με τον εγκλωβισμό χιλιάδων προσφύγων και μεταναστών στα νησιά και στα ελληνοτουρκικά σύνορα με τον Έβρο, επιβεβαιώνουν, για μια ακόμη φορά, την άμεση σχέση που έχει το ιμπεριαλιστικό μακελειό με τις προσφυγικές ροές και το πόσο επικίνδυνη είναι η πολιτική της Ε.Ε. στο προσφυγικό - μεταναστευτικό.

Είναι αυτή η πολιτική που ακολουθούν και ακολούθησαν πιστά οι ελληνικές κυβερνήσεις, που ευθύνεται, από τη μια, για τη διάλυση και τον ξεριζωμό των λαών και, από την άλλη, για τον εγκλωβισμό των ξεριζωμένων στα νησιά και στα σύνορα.

Αυτή την πολιτική την εγκαινίασε ή μάλλον πάτησε πάνω στις κατευθύνσεις του Δουβλίνο ο ΣΥΡΙΖΑ το 2016, για να φέρει τη συμφωνία της Ε.Ε. της Τουρκίας, αλλά, σήμερα, τη συνεχίζετε απαρέγκλιτα εσείς.

Αυτή είναι η πολιτική που δημιούργησε τον εγκλωβισμό πάνω από εκατό χιλιάδων ανθρώπων, παρά τη θέλησή τους, στην Ελλάδα, δίνοντας ουσιαστικά και στον Ερντογάν τη δυνατότητα να χρησιμοποιεί τις εισροές των προσφύγων και μεταναστών για να προωθεί τις γεωπολιτικές επιδιώξεις της άρχουσας τάξης.

Σας καλούμε, λοιπόν, αντί να επιδεικνύετε την πυγμή σας απέναντι τόσο σε αυτούς τους εξαθλιωμένους ανθρώπους, αλλά και στους νησιώτες, να δείξετε την αποφασιστικότητά σας απέναντι στην Ε.Ε. και το ΝΑΤΟ, αυτούς που θεωρούν δίκαιη την εισβολή της Τουρκίας στο Ιντλίμπ, που δίνουν άλλοθι στον Ερντογάν για να χρησιμοποιεί τους πρόσφυγες και μετανάστες και για τις διάφορες γεωπολιτικές τους επιδιώξεις.

Θεωρούμε ότι τα όποια αναγκαία μέτρα φύλαξης που παίρνει η Κυβέρνηση για τη φύλαξη των συνόρων δεν μπορούν να μετατραπούν σε όχημα για να χτυπηθούν τα δικαιώματα των προσφύγων. Από αυτή την άποψη, θεωρούμε ότι και η αναστολή του δικαιώματος του ασύλου για ένα μήνα καταπατά το ίδιο το διεθνές δίκαιο που δεν μπορείτε να το επικαλείστε α λα καρτ, αλλά είναι και αναποτελεσματική, αφού το μόνο που θα πετύχει είναι να γεμίσει τη χώρα με φυλακισμένους ανθρώπους και βέβαια να αυξάνει συνεχώς τον κατάλογο θυμάτων που θα ψάχνουν πιο επικίνδυνους δρόμους για να ξεφύγουν από τον πόλεμο και την εξαθλίωση που δημιουργεί η πολιτική των συμμάχων της.

Είμαστε κάθετα αντίθετοι.

Θα καταψηφίσουμε εννοείται και τις δύο πράξεις περιεχομένου.

Το θεωρούμε το μέτρο αυτό και απάνθρωπο και αδιέξοδο και πρέπει να αποσυρθεί. Βέβαια, δεν πρέπει να υπάρξει καμία σκέψη για παράτασή τους.

Εμείς επαναφέρουμε την πρόταση που έχουμε κάνει ότι, σ' αυτές τις συνθήκες, που χιλιάδες εγκλωβισμένοι βρίσκονται στο έδαφος της Τουρκίας και στα ελληνικά σύνορα και στα σύνορα με τη Συρία και συνεχώς θα αυξάνονται, η μόνη πρόταση που δίνει πραγματικά διέξοδο στην κατάσταση που έχει δημιουργηθεί είναι με ευθύνη του ΟΗΕ και της Ε.Ε. να οργανωθεί η εξέταση των αιτημάτων ασύλου στα σύνορα της Τουρκίας, στο τουρκικό έδαφος και από εκεί, με ασφάλεια, να μεταφέρονται οι πρόσφυγες στις χώρες προορισμού τους.

Αυτή την πρόταση την έχουμε καταθέσει και το 2015 και την επαναφέρουμε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):**  Τον λόγο έχει o κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της «Ελληνικής Λύσης - ΚΥΡΙΑΚΟΣ ΒΕΛΟΠΟΥΛΟΣ»):** Καταρχάς, προτού ξεκινήσω, θα ήθελα να εκφράσω εκ μέρους της Κοινοβουλευτικής Ομάδας της «Ελληνικής Λύσης» και του Προέδρου μας, του Κυριακού του Βελόπουλου, τα θερμά μας συλλυπητήρια στις οικογένειες των θανόντων συνανθρώπων μας.

Να ευχηθούμε και να παρακαλέσουμε τον Θεό να σταματήσει το κακό εδώ.

Την ίδια στιγμή, να ευχαριστήσουμε όλους αυτούς τους ανθρώπους, οι οποίοι πολεμούν 24 ώρες το 24ωρο για εμάς, χωρίς εμάς, διότι είμαστε αναγκασμένοι να καθόμαστε στα σπίτια μας, τρομοκρατημένοι όλοι από μία πανδημία.

Και θα ήθελα εδώ να προσέξετε κάτι, κυρίες και κύριοι. Όταν ξεκίνησε αυτή η πανδημία, ξεκίνησε από το Χουάν της Κίνας, βγήκε -και σας καλώ να διαβάσετε τη συνέντευξη που έδωσε στο iatronet ο κ. Τσιόδρας, ο σημερινός Επικεφαλής του ιατρικού επιτελείου- για το πρόβλημα αυτό το τεράστιο που είχε δώσει και είχε αναφερθεί στο τι έλεγε ο Π.Ο.Υ. 22 Ιανουαρίου. Δηλαδή, ενώ ήταν ένα μήνα σε εξέλιξη ο ιός αυτός, η πανδημία, αυτό το τέρας, το οποίο θερίζει και έχει στείλει στο θάνατο χιλιάδες συνανθρώπους μας σε όλο τον κόσμο, τότε ο Π.Ο.Υ. καθησύχαζε και έλεγε δεν είναι μεταδοτικός και δεν είναι και θανατηφόρος.

Διαβάστε τη συνέντευξη του κ. Τσιόδρα στις 22 Ιανουαρίου. Έχει αξία.

Όσον αφορά στα μέτρα της Κυβέρνησης, κύριε Υπουργέ, όσο και να πιστεύετε ότι τα πήρατε νωρίς, από τα τέλη Ιανουαρίου, σας είχαμε κρούσει τον κώδωνα του κινδύνου. Μπήκαμε σε αυτή τη μάχη και δεν είμαστε δεμένοι ούτε με αναλώσιμα υλικά. Πού είναι οι μάσκες; Πού είναι το αντισηπτικό; Δεν φτιάχνουμε, δεν παράγουμε τίποτα στην πατρίδα μας και δεν είχαμε παραγγείλει και τίποτα και τα βλέπετε τα αποτελέσματα τώρα. Τα δε μέτρα που παίρνετε κάθε φορά, κάθετα κάθε φορά και όχι οριζόντια από την αρχή, έχουν καθυστερήσει αρκετά και ας λέτε εσείς. Μακάρι ο Θεός να σταματήσει εδώ το κακό για την Ελλάδα, γιατί την αγαπάει την Ελλάδα.

Αυτό το οποίο, επίσης, θέλουμε να πούμε, για να το κλείσω αυτό το θέμα του κορονοϊού και να πάμε στα δικά σας, κύριε Υπουργέ, τα οικονομικά μέτρα δεν είναι για όλους, τα σωστά οικονομικά μέτρα. Και αυτά τα οποία έχετε πάρει, φορολογικά, ασφαλιστικά, δάνεια κ.λπ., πρέπει να μεταφερθούν μέχρι τέλος Σεπτεμβρίου. Δώστε μια ανάσα στον μικρό και μεσαίο επιχειρηματία και στον Έλληνα εργαζόμενο. Αυτό είναι χειρότερο που θα επακολουθήσει στην οικονομική καταστροφή. Η χώρα μας δεν μπορεί ακόμα να βγει από το αδιέξοδο των 10 ετών μνημονίων και να κοιτάξετε να πάρουμε όσο μπορούμε περισσότερα χρήματα από την Ε.Ε.. Κύριε Υπουργέ, 250 - 300 δισ. θα διεκδικήσει η Ιταλία.

Επίσης, τα χρήματα που θα δώσετε σαν δώρο του Πάσχα, θα ήθελα να πω στην Κυβέρνηση, να τα δώσετε – και καλά θα κάνετε - όχι μόνο στους γιατρούς, στους νοσηλευτές και στο προσωπικό των νοσοκομείων, αλλά και στις Ένοπλες Δυνάμεις, στα Σώματα Ασφαλείας, στους Συνοριοφύλακες, στους ΟΤΑ κ.λπ. - είναι σκουπιδιάρηδες εκεί έξω και αγωνίζονται για εμάς.

Σχετικά με τις δύο Πράξεις Νομοθετικού Περιεχομένου, δύο κατεπείγουσες, κύριε Υπουργέ, Πράξεις Νομοθετικού Περιεχομένου.

Η πρώτη είναι για την αποφυγή διακινδύνευσης της δημόσιας τάξης και υγείας για την επίταξη των ακινήτων και η δεύτερη, για τη μηνιαία αναστολή υποβολής αιτήσεων χορήγησης ασύλου, που τελειώνει στις 31 Μαρτίου.

Μας φέρατε τώρα να ψηφίσουμε, να περάσουμε, να κυρώσουμε αυτές τις δύο Πράξεις σαν νομοσχέδιο, για ποιο λόγο; Για να γίνουμε συμμέτοχοι στο έγκλημα το οποίο πάτε να κάνετε; Εγκληματικά είναι και τα δύο. Και αυτές οι δύο Πράξεις είναι εγκληματικές. Εκτός εάν δεν το καταλαβαίνετε.

Γυρίσατε τα νησιά, κύριε Υπουργέ; Μάλιστα. Είσαστε ευχαριστημένος από τον κόσμο; Ο κόσμος είπε «ναι, να επιτάξετε, να πάρετε να απαλλοτριώσετε τα χωράφια μας, τα κτίρια μας κ.τ.λ.»; Είσαστε ευχαριστημένοι; Οι δήμαρχοι συναίνεσαν; Ο περιφερειάρχης Βορειοανατολικού Αιγαίου συναίνεσε; Και θέλετε να το περάσετε; Ενώ όλος ο κόσμος είναι στα σπίτια του, τρομοκρατημένος και κλεισμένος από τον ιό, εσείς μπορείτε και περνάτε τα πάντα πλέον. Και ένα από αυτά θα σας στοιχίσει.

Το είχα πει και παλαιότερα. Μην τολμήσετε να τα βάλετε με τον ελληνικό λαό. Τα βάζετε με τον ελληνικό λαό, κύριε Υπουργέ, και κοιταζόμαστε στα μάτια. Δεν θέλουν οι νησιώτες, διότι καταστρέφετε τα ακριτικά νησιά με αυτό που κάνετε. Αφήστε δε - δεν έχω χρόνο τώρα, και δεν επιτρέπεται τώρα αυτή τη στιγμή, θα τα πούμε στην Ολομέλεια - που πρέπει να δείτε και σε ποιο σημείο προσπαθείτε να φτιάξετε τα κλειστά hot spot. Για την εθνική άμυνα το λέω και ξέρετε πάρα πολύ καλά γιατί μιλάω. Αλλά αυτό είναι ένα θέμα, το οποίο νομίζω ότι πρέπει να το ξανασκεφθείτε.

Φέρνετε, λοιπόν, αυτή την Πράξη Νομοθετικού Περιεχομένου, η οποία έχει περάσει και στις 10 Φεβρουαρίου και λειτουργεί ήδη, για την κυρώσουμε. Και δεν έχετε σκεφτεί ότι, πλέον, δεν μπορούμε να μιλάμε ούτε για μεταναστευτικό, ούτε για προσφυγικό, ούτε καν για λαθρομεταναστευτικό.

Εδώ, πρέπει να μιλάμε για εισβολή, κύριε Υπουργέ. Ο Ερντογάν αποκάλυψε τα σχέδιά του. Με την εισβολή, η οποία επιχειρήθηκε στον Βόρειο Έβρο και δη από τις Καστανιές, αποκαλύφθηκε τι προσπαθεί να κάνει. Χτύπημα και από τις δύο πλευρές. Αργήσατε να φτιάξετε το τείχος στον Έβρο. Πόσους μήνες φωνάζαμε; Θυμόσαστε πόσο καιρό το λέγαμε; Φτιάξτε ένα τείχος στα σημεία, τα οποία πρέπει να γίνει τείχος, τύπου ΝΑΤΟ. Το ίδιο που έχει γίνει στα σύνορα Συρίας με την Τουρκία, στο Μεξικό με την Αμερική, στην Κίνα. Τόσο απλό. Επιτρέπεται. Τίποτα εσείς. Με αποτέλεσμα, τώρα, να διακινδυνεύουν οι Έλληνες συνοριοφύλακες ακόμα και τη ζωή τους με αυτά τα οποία κάνουν οι Τούρκοι απέναντι.

Και μη μου πείτε ότι αυτοί είναι μετανάστες. Όχι. Θυμόσαστε, την ίδια μέρα, πριν από μία εβδομάδα, που συνελήφθησαν εδώ πέρα ορισμένα άτομα κουρδικής καταγωγής, αριστερών φρονημάτων, οι οποίοι είχαν βαρύ οπλισμό; Αυτοί νομίζετε τον είχαν τον οπλισμό έτσι για να τον βλέπουν; Όχι. Τα «λευκά κράνη» την ίδια μέρα εμφανίστηκαν. Τι σημαίνει «λευκά κράνη»; Έχετε συνειδητοποιήσει τι έχουμε μέσα στην πατρίδα μας; Έχετε ακούσει τι είχε πει ο Πούτιν μαζί με τον Άσαντ για τα λευκά κράνη; Έχετε ακούσει για τα χημικά στο Χαλέπι; Μήπως δεν τα έχετε ακούσει όλα αυτά και έρχεστε τώρα και μεταφέρετε 1500 νεοεισερχομένους εισβολείς στην ενδοχώρα;

Τους έχετε ελέγξει, καταρχάς, αν έχουν κορονοϊό, αν έχουν λοιμώδη νοσήματα; Ναι, ναι. Τίποτα δεν έχετε κάνει. Πόσους έχετε ελέγξει; Εδώ, δεν έχετε ελέγξει τους ανθρώπους, οι οποίοι είναι άρρωστοι και δεν μπορούν να πάνε να ελεγχθούν, διότι θα πέσει το σύστημα υγείας. Τι μου λέτε τώρα; Τι ναι, ναι; Ποιους στείλατε εκεί; Πέστε μας, πόσους ελέγξετε; Να μας πείτε τώρα που θα έρθετε εδώ, με ποιον τρόπο ελέγξατε. Τίποτα δεν έχετε ελέγξει. Παραμυθιάζετε τον κόσμο κι εσείς. Είναι απίστευτο αυτό που κάνετε. Και κουβαλάτε 400 άτομα - τα έχω εδώ όλα, θα τα καταθέσω στα πρακτικά στην Ολομέλεια- μέσα σε ένα καταμαράν, 15 ώρες ταξίδι από το Καστελόριζο, Σύμη, Ρόδο, Κω και Ραφήνα, 400 άτομα, 40 αστυνομικούς. Μας έστειλαν οι άνθρωποι φωτογραφίες και μας έπεσαν τα μαλλιά. Μέσα σε ένα κλειστό καταμαράν, που δεν αερίζεται από πουθενά, 15 ώρες ταξίδι και λέτε ότι τους έχετε ελέγξει. Πότε τους ελέγξατε; Αφού τώρα ήρθαν αυτοί. Είναι απίστευτα αυτά που κάνετε.

Αυτό το οποίο εμείς σας έχουμε πει από την αρχή, είναι, όχι στην ηπειρωτική Ελλάδα. Είναι εθνικό έγκλημα. Δεν θα μπορέσετε να λειτουργήσετε με αυτόν τον τρόπο. Σε λίγο πάλι θα μας πείτε «έχετε δίκαιο», όπως είπατε και για τον Έβρο. «Έχετε δίκαιο, έπρεπε να είχαμε φτιάξει τείχος». Τώρα, λοιπόν, σε λίγο, θα έρθετε και θα πείτε «ναι, έχετε δίκιο». Σε ακατοίκητα νησιά, θα είχαμε φτιάξει δομές, θα τους πηγαίναμε εκεί για δύο, τρεις, τέσσερις μήνες, όσους εσείς λέτε ότι μπορείτε να ελέγξετε το άσυλό τους και εν συνεχεία, στις χώρες τους.

Δίνετε 400.000, κύριε Υπουργέ, για να μεταφέρονται με πλοία. Από πού θα βγουν αυτά τα λεφτά; Κατ' αρχάς, δεν μας έχετε πει, οι επιτάξεις αυτές από πού θα πληρωθούν. Δεν μας έχετε πει πόσο κοστίζουν τα hot spot. Ούτε το Γενικό Λογιστήριο του Κράτους δίνει στοιχεία. Πόσα λεφτά; Από πού θα έρθουν τα λεφτά αυτά; Εκατομμύρια, εκατοντάδες εκατομμύρια; Πάτε και κάνετε, χωρίς διαγωνισμό, μεταφορές των λαθρομεταναστών, των καινούργιων των εισβολέων στην ηπειρωτική χώρα.

Κύριε Υπουργέ, η Ελληνική Λύση για την πρώτη Πράξη Νομοθετικού Περιεχομένου, λέει «όχι».

Για το άσυλο, έχουμε ξαναπεί, άσυλο δεν πρέπει, πλέον, να χορηγείται σε κανέναν. Καταλάβατε ότι δεν είναι μετανάστες, ότι δεν είναι πρόσφυγες; Είναι εισβολείς. Είναι Τουρκμένοι, πληρωμένοι μισθοφόροι από Ιράν, Αφγανιστάν, Πακιστάν, Συρία, είναι οι τζιχαντιστές. Είναι τα ίδια τα λευκά κράνη που έδρασαν με τους τζιχαντιστές. Είναι παρακλάδι της Αλ Κάιντα. Τι άλλο να πούμε;

Και σε αυτό λοιπόν, λέμε, «όχι». Αυτό το οποίο κάνετε, κύριε Μηταράκη - και εσείς και η Κυβέρνηση - θα βρει απέναντι όλο τον ελληνικό λαό. Η Ελληνική Λύση ήρθε στη Βουλή να βοηθήσει. Αλλά, να βοηθήσει την Ελλάδα και τους Έλληνες, όχι τους λαθρομετανάστες, όχι τους λαθροεισβολείς, όχι αυτά τα οποία πάτε να κάνετε ερήμην και στην πλάτη του ελληνικού λαού. Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Προέδρος της Επιτροπής):** Τον λόγο έχει η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ 25):** Κύριε Υπουργέ, κυρίες και κύριοι συνάδελφοι, επιτρέψτε μου, πριν ξεκινήσω την τοποθέτησή μου, να ευχηθώ και εγώ να λήξει σύντομα όλη αυτή η παγκόσμια περιπέτεια την οποία βιώνουμε το τελευταίο διάστημα, με τις λιγότερες απώλειες. Να πω πως και εμείς νιώθουμε ευγνώμονες για όλους τους συμπολίτες μας που είναι εκεί έξω και υπερβάλλουν εαυτόν για να στηρίζουν όλους εμάς. Όμως, εκτός από τις ευχαριστίες μας, πρέπει όλοι, γιατροί, νοσηλευτές, προσωπικό νοσοκομείων, εργαζόμενοι σε επιχειρήσεις που παραμένουν ανοιχτές, να δουν την έμπρακτη στήριξή μας με την ανάληψη ανάλογων νομοθετικών πρωτοβουλιών.

Κυρίες και κύριοι συνάδελφοι, δεν μπορεί να αμφισβητήσει κανείς πως οι συνθήκες που βιώνουμε είναι ιδιαίτερες και κρίσιμες. Για αυτό τον λόγο, όλοι έχουμε στηρίξει τα μέτρα που έως τώρα έχουν ληφθεί. Όμως, ακριβώς δεδομένης αυτής της κρισιμότητας της κατάστασης, θα περιμέναμε η πρώτη Πράξη Νομοθετικού Περιεχομένου, που θα ερχόταν για συζήτηση και κύρωση στο κοινοβούλιο με τα νέα δεδομένα, να αφορά ακριβώς αυτά τα μέτρα. Τα μέτρα που έχουν ληφθεί με στόχο την ανακοπή της εξάπλωσης της πανδημίας του κορονοϊού. Ως εκ τούτου, μας προκαλεί αλγεινή εντύπωση το γεγονός ότι βρισκόμαστε εδώ σήμερα να συζητήσουμε δύο Πράξεις Νομοθετικού Περιεχομένου που αφορούν την επίταξη ακινήτων σε νησιά υποδοχής μεταναστών και στην αναστολή υποβολής αιτήσεων χορήγησης ασύλου.

Η Κυβέρνηση, επικαλούμενη την εξαιρετικά επείγουσα και απρόβλεπτη ανάγκη αντιμετώπισης μιας ασύμμετρης απειλής κατά της ασφάλειας της χώρας, που υπερβαίνει την δικαιολογητική βάση του Διεθνούς και Ενωσιακού Δικαίου για τη διαδικασία παραγωγής ασύλου, προχωρά στη θεσμοθέτηση της αναστολής υποβολής αιτήσεων αυτού. Φυσικά, ο ισχυρισμός της Κυβέρνησης περί άσκησης του κυριαρχικού της δικαιώματος της χώρας, μιας χώρας που έχει απωλέσει κάθε κυριαρχικό δικαίωμα, κάθε αυτοκυριαρχία από τη στιγμή υπογραφής του πρώτου μνημονίου, πέφτει ειλικρινά στο κενό.

Ας περάσουμε, για να είμαι και εντάξει στον χρόνο, συνοπτικά στα άρθρα των δύο Πράξεων Νομοθετικού Περιεχομένου που έχουμε στα χέρια μας.

Η πρώτη περιέχει το άρθρο της επίταξης και την έναρξη ισχύος αυτού και μας βρίσκει κάθετα αντίθετους. Μάλιστα, όλοι θυμόμαστε, δεν απέχει πολύς χρόνος, τις εικόνες των συγκρούσεων των Μ.Α.Τ. και κατοίκων της Λέσβου και της Χίου, με αφορμή ακριβώς το σχέδιο δημιουργίας κλειστών δομών. Ως ΜέΡΑ 25, είμαστε αντίθετοι στη λογική των δομών κράτησης φιλοξενίας που στην πράξη είναι φυλακές ψυχών, φυλακές άτυχων ψυχών που ήρθαν στη χώρα μας θέλοντας να σωθούν από τη φρίκη που ζούσαν στις δικές τους. Πρότασή μας είναι ο διαμοιρασμός στην ενδοχώρα όσων προσφύγων και μεταναστών πρόκειται να παραμείνουν για βραχύ ή μεγαλύτερο χρονικό διάστημα στη χώρα, όχι συνεχιζόμενη και εντεινόμενη μετατροπή συγκεκριμένων νησιών σε αποθήκες ψυχών και μαύρες τρύπες. Με τη συγκεκριμένη Π.Ν.Π, η Κυβέρνηση στοχεύει στο να εντείνει μια ήδη αποδεδειγμένα αδιέξοδη τακτική, αδιέξοδη για όλα τα εμπλεκόμενα μέλη. Περαιτέρω, το ΜέΡΑ 25 δεν σχηματοποιεί το ζήτημα των προσφύγων και των μεταναστών ως ένα πολιορκητικό κριό του κράτους, ενάντια στις ήδη εξουθενωμένες τοπικές κοινωνίες, κάτι που συνιστά έναν λόγο παραπάνω για την εναντίωσή μας στη λογική της επίταξης.

Με το δεύτερο άρθρο, έχουμε ουσιαστικά την εισαγωγή της δεύτερης Π.Ν.Π. που αφορά την αναστολή της υποβολής των αιτήσεων χορήγησης ασύλου από άτομα που εισέρχονται στη χώρα παράνομα από την έναρξη ισχύος της παρούσας. Τα άτομα αυτά επιστρέφονται χωρίς καταγραφή στη χώρα προέλευσης ή καταγωγής, όπως αναφέρει το νομοσχέδιο. Ήδη, Ύπατη Αρμοστεία του ΟΗΕ έχει καταδείξει την αντίθεσή της σε αυτή την αναστολή, επισημαίνοντας πως ούτε η σύμβαση του ΄51 για το καθεστώς των προσφύγων ούτε το προσφυγικό δίκαιο της Ένωσης παρέχουν οποιαδήποτε νομική βάση για την αναστολή της καταγραφής αιτημάτων ασύλου.

Η Κυβέρνηση επικαλείται μεν το άρθρο 78 της συνθήκης για τη λειτουργία της Ε.Ε. παραβλέποντας, ηθελημένα για εμάς, πως το δικαίωμα της υποβολής αίτησης για την χορήγηση ασύλου είναι διεθνώς αναγνωρισμένο και, μαζί με την αρχή της μη επαναπροώθησης, αποτελούν επίσης μέρος του Ευρωπαϊκού Δικαίου. Με την υιοθέτηση του μέτρου αυτού, δεν επιτυγχάνεται τίποτε άλλο παρά η τέρψη μέρους του ακροατηρίου της κυβερνώσας παράταξης που έχει μια πιο ακροδεξιά, επιτρέψτε μου, οπτική. Με τη χρήση του όρου, συγκεκριμένα περί παράνομης εισόδου στη χώρα, καθώς, αν το σκεφτούμε λογικά, όλοι θα καταλήξουμε σε ένα κοινό συμπέρασμα. Οι πρόσφυγες, για να εισέλθουν στη χώρα και να αιτηθούν τη χορήγηση ασύλου, δεν μπορούν να το κάνουν παρά μόνο παράνομα. Δεν μπορούν να το κάνουν ούτε με τουριστική βίζα ούτε με golden visa.

Ως ΜέΡΑ25 θεωρούμε πως το δίλημμα «ανοικτά ή κλειστά σύνορα» είναι ψευδεπίγραφο. Θεωρούμε πως η Ελλάδα πρέπει να είναι ανοιχτή με ελεγχόμενα πάντα σύνορα. Παράλληλα, δεν θα πρέπει επ’ ουδενί η χώρα να μετατραπεί σε ένα απέραντο στρατόπεδο ή μια απέραντη φυλακή, αλλά να πιέσει ασκώντας βέτο, τις υπόλοιπες χώρες της Ε.Ε. να αναλάβουν και εκείνες το μερίδιο της ευθύνης που τους αντιστοιχεί.

Κυρίες και κύριοι βουλευτές, αδιαμφισβήτητα, η προσφυγική και η ανθρωπιστική κρίση που αντιμετωπίζουμε σήμερα διαφέρει σε πάρα πολλά σημεία από τις μαζικές μετακινήσεις προς τη χώρα μας, μετακινήσεις που είδαμε τις προηγούμενες δεκαετίες, για παράδειγμα τη δεκαετία του 1990, καθώς οι πρόσφυγες που έρχονται σήμερα, αφενός, δεν επιθυμούν να παραμείνουν στην Ελλάδα και, αφετέρου, εργαλοποιούνται στο πλαίσιο ενός πολιτικού παιγνίου από τρεις τουλάχιστον δυνάμεις: Ευρωπαϊκή Ένωση, Τουρκία και στη συγκεκριμένη αλυσίδα μπαίνει και η Ελληνική κυβέρνηση.

Η αναφορά της Ν.Δ. στην ανάγκη προάσπισης του κυριαρχικού δικαιώματος και τη συνταγματική υποχρέωση της Ελληνικής Δημοκρατίας να διαφυλάσσει την ακεραιότητά της, δεν θεωρούμε πως μπορεί να συσχετίζεται με τη χορήγηση ασύλου, μιας και οι πρόσφυγες δεν απειλούν την ακεραιότητα της χώρας μας.

Επιπλέον, για το ΜέΡΑ25 η προάσπιση των κυριαρχικών μας δικαιωμάτων και ο ανθρωπισμός απέναντι σε όλους, πρόσφυγες, νησιώτες και μη προνομιούχους Έλληνες, είναι έννοιες αλληλένδετες και πάνε χέρι – χέρι. Χωρίς κυριαρχικά δικαιώματα επί των συνόρων μας, αλλά και χωρίς τη βούληση να τα υπερασπιστούμε μέχρι τέλους, απλά δεν θα μπορούμε να επιβάλουμε ανθρωπιστικές πολιτικές απέναντι τόσο στους Έλληνες που είναι μη προνομιούχοι, όσο και στους πρόσφυγες. Η κάθετη άρνησή μας να εργαλοποίησουμε τους ήδη εργαλοποιημένους πρόσφυγες αποτελεί απαραίτητο συστατικό για την προάσπιση της κυριαρχίας μας επί των εδαφών και των υδάτων της χώρας.

Επιστρέφοντας στο υπό συζήτηση σχέδιο νόμου τώρα. Το άρθρο 3 προβλέπει την παράταση της προθεσμίας έκδοσης της απόφασης της επίταξης για τρεις μήνες. Καθώς είμαστε αρνητικοί προς την επίταξη, είμαστε αρνητικοί και προς την παράταση ισχύος αυτής.

Το άρθρο 4 τροποποιεί τον κώδικα Φ.Π.Α. σχετικά με την απαλλαγή από Φ.Π.Α συμβάσεων ναύλωσης - μίσθωσης που συνάπτονται από το Ελληνικό δημόσιο στο πλαίσιο διαχείρισης του μεταναστευτικού ή εκτάκτων και επειγουσών αναγκών. Αφορά τη μείωση του Φ.Π.Α για τη ναύλωση πλοίων ή αεροσκαφών που χρησιμοποιούνται για τη μεταφορά προσφύγων. Την παράδοση και την εισαγωγή καυσίμων, λιπαντικών ουσιών, τροφίμων και λοιπόν αγαθών. Αφορά, επίσης, την κατάργηση από τον Ειδικό Φόρο Κατανάλωσης των καυσίμων που προορίζονται για την κάλυψη των αναγκών των δημοσίων αρχών και την απαλλαγή από κάθε φόρο που βαραίνει την παράδοση ή εισαγωγή αγαθών καθώς και την παροχή υπηρεσιών για την αντιμετώπιση των μεταναστευτικών ροών ή εκτάκτων συνθηκών. Θεωρούμε πως πρόκειται για απόλυτα εύλογες ρυθμίσεις, τις οποίες θα στηρίξουμε.

Κλείνοντας, θα ήθελα να δηλώσω πως, επί της αρχής, θα καταψηφίσουμε το συγκεκριμένο νομοσχέδιο. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Μηταράκης.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κυρίες και κύριοι συνάδελφοι, θα προσπαθήσω να απαντήσω στα περισσότερα σημεία που ετέθησαν σήμερα από τους Εισηγητές και Ειδικούς Αγορητές. Ό,τι δεν μπορέσω να καλύψω, θα το καλύψω στη συζήτηση της Ολομέλειας.

Αυτές οι δύο Π.Ν.Π. έρχονται ως απάντηση σε μια διπλή κρίση που αντιμετωπίζει η χώρα μας και την αντιμετωπίζει ακόμα, την κρίση του μεταναστευτικού και την κρίση δημόσιας υγείας. Δύο κρίσεις, οι οποίες, ειδικά στα νησιά μας, αλλά και σε άλλες περιοχές της χώρας μας, συνδυάζονται με έναν έντονο τρόπο.

Ο Εισηγητής της Αξιωματικής Αντιπολίτευσης και πρώην Υπουργός, διαβάζοντας την Πράξη Νομοθετικού Περιεχομένου περί αναστολής του ασύλου, επέλεξε κάποιες λέξεις από το προοίμιο. Δεν είπε, όμως, το βασικότερο σημείο του προοιμίου: Ότι τα κυριαρχικά δικαιώματα και η συνταγματική υποχρέωση της ελληνικής δημοκρατίας είναι να διαφυλάξει την ακεραιότητά της και τα σύνορά της. Αυτή είναι η υποχρέωσή μας και αυτή είναι η βάση για τα μέτρα που αποφάσισε το ΚΥΣΕΑ, στις αρχές Μαρτίου, όταν βρεθήκαμε στην ασύμμετρη απειλή από τη γείτονα χώρα με τη μορφή μεταναστευτικής κρίσης.

Για την αναστολή του ασύλου, υπάρχουν αντιδράσεις, το αναγνωρίζουμε, και στο εσωτερικό και στο εξωτερικό. Παρότι, πρέπει να τονίσω ότι οι βασικοί πυλώνες της Ε.Ε., η Επιτροπή, το Συμβούλιο, το Κοινοβούλιο, διά των Προέδρων τους, βρέθηκε δίπλα στη χώρα μας από την πρώτη στιγμή στον Έβρο, όπου η χώρα μας δίνει ακόμα τη μάχη της προστασίας των συνόρων της.

Όταν αναλάβαμε την ευθύνη της διακυβέρνησης της χώρας, ορκιστήκαμε να προασπίζουμε το γενικό συμφέρον του ελληνικού λαού και αυτή η Πράξη Νομοθετικού Περιεχομένου αυτό ακριβώς τον στόχο υπηρετεί. Η αναστολή του ασύλου αποτελεί μια ξεκάθαρη θέση της χώρας μας ότι δεχόμαστε ασύμμετρη απειλή και αυτοί που, αυτό το διάστημα, επιχειρούν να παραβιάσουν τα σύνορα της χώρας μας, δεν έρχονται ως μεμονωμένοι πρόσφυγες στην προσπάθειά τους να βρουν ένα καλύτερο μέλλον, αυτοί οι οποίοι δικαιούνται διεθνούς προστασίας, αλλά υποστηρίζονται από τη γείτονα χώρα στην επίτευξη δικών της γεωπολιτικών στρατηγικών.

Το Υπουργείο Μετανάστευσης και Ασύλου, από την πρώτη μέρα, έβαλε δύο ξεκάθαρους στόχους. Πρώτον, τη μείωση των μεταναστευτικών ροών. Για εμάς, είναι μια ξεκάθαρη επιλογή, την οποίαν, αντιλαμβάνομαι, δεν συμμερίζονται όλοι οι παρευρισκόμενοι στη σημερινή συνεδρίαση.

Και η δεύτερη βασική επιδίωξη του Υπουργείου μας ήταν ο περιορισμός των επιπτώσεων αυτής της κρίσης στις τοπικές κοινωνίες.

Με σκοπό τη μείωση των ροών, έχουμε τέσσερις σημαντικές γραμμές άμυνας. Πρώτον, την πολύ καλύτερη φύλαξη των συνόρων. Και βλέπουμε, ήδη, τον Μάρτιο, αντιστρέψαμε όλη τη δυναμική που είχε δημιουργηθεί από το καλοκαίρι του 2019.

Δεύτερη σημαντική προτεραιότητα η επιτάχυνση των διαδικασιών ασύλου, με στόχο αυτοί που δικαιούνται διεθνούς προστασίας, να τη λάβουν. Η χώρα μας φυσικά εφαρμόζει τις διεθνείς υποχρεώσεις, αλλά αυτοί που δεν δικαιούνται διεθνούς προστασίας, έχουμε μια ξεκάθαρη επιλογή να τους επιστρέψουμε είτε μέσω της κοινής δήλωσης της Ε.Ε.- Τουρκίας που, αυτή τη στιγμή, αμφισβητείται εντόνως από τη γείτονα χώρα ή στις χώρες προέλευσής τους στα πλαίσια πολυμερών ή διμερών συνεργασιών.

Και καταφέραμε από 183 μέρες που απαιτούσε η πρώτη απόφαση ασύλου το 2019, να εκδίδουμε αποφάσεις στα νησιά στις 27 ημέρες και στο πρώτο δίμηνο του 2020, να έχουμε τριπλασιάσει τις επιστροφές όσων δεν δικαιούνται διεθνούς προστασίας. Βέβαια, πρόσφατα, η Τουρκία δεν δέχτηκε μια μεγάλη επιστροφή, την οποίαν είχαμε στείλει, προφασιζόμενη το θέμα του κορωναϊού και, πλέον, ξέρετε ότι έχουμε διμερώς διακόψει τα σύνορα.

Θέλω να τονίσω, σ' αυτό το σημείο, ότι δείχνουμε απόλυτη ευγνωμοσύνη στους άντρες και τις γυναίκες των ενόπλων δυνάμεων και των σωμάτων ασφαλείας του Λιμενικού, της Ελληνικής Αστυνομίας, της Αστυνομίας μας, η οποία δίνει τη μάχη στον Έβρο και στα θαλάσσια σύνορα.

Η Π.Ν.Π. για τα κέντρα των νησιών, νομίζω είναι πολύ πιο εύκολο να την εξηγήσω σήμερα, απ’ ό,τι θα ήταν στις 10 Φεβρουαρίου. Εκείνη την ημέρα, είπε ο κυβερνητικός εκπρόσωπος ότι είμαστε υποχρεωμένοι να θωρακίσουμε τα νησιά στην επικείμενη κρίση δημόσιας υγείας του κορωναϊού και, τότε, είπανε πάρα πολλοί ότι ήταν πρόσχημα της Κυβέρνησης. Τώρα, οι ίδιοι μας ρωτάνε τι μέτρα λαμβάνουμε για την προστασία και αυτών που βρίσκονται εντός των δομών και την προστασία των τοπικών κοινωνιών από δυνητικά κρούσματα κορωναϊού. Οι ίδιοι που αμφισβητούσαν στις 10 Φεβρουαρίου γιατί η Κυβέρνηση έρχεται και με τη διαδικασία της Πράξεως Νομοθετικού Περιεχομένου, που δείχνει μια κατάσταση κατεπείγοντος, να δημιουργήσει κλειστές δομές. Και επειδή ρωτάνε κάποιοι «θα είχατε προλάβει»; Στις δύο κλειστές δομές που δημιουργήσαμε στις Σέρρες και στη Μαλακάσα, σε 15 μέρες, δημιουργήθηκαν και λειτουργούν. Άρα, ναι, θα είχαμε προλάβει.

Αλλά, τέθηκε τότε μια περιρρέουσα ατμόσφαιρα, η οποία στηρίχθηκε σε μια πολύ έντονη παραπληροφόρηση. Λέγανε στους κατοίκους των νησιών ότι η Κυβέρνηση σκοπεύει να κάνει μόνιμες εγκαταστάσεις, να δημιουργήσει μια μόνιμη κοινότητα ως μειονότητα στα νησιά. Αποδείξαμε, ήδη, ότι δεν υπάρχει πλέον κανείς στα νησιά που έχει μείνει πάνω από 14 μήνες μετά και την τελευταία κίνηση αποσυμφόρησης που κάναμε μέσα στον Μάρτιο. Και στόχος μας, και μπορούμε να αποδείξουμε πλέον με την ταχύτητα του ασύλου, είναι ότι αυτοί που δικαιούνται άσυλο θα φεύγουν πριν τους δύο μήνες και αυτοί που δεν δικαιούνται διεθνούς προστασίας πριν τους έξι.

Κατά συνέπεια, η μέση παραμονή θα μπορούσε να φτάσει στους τέσσερις μήνες.

Κατά συνέπεια, η δεύτερη παραπληροφόρηση που δημιουργήθηκε ότι θα απαιτηθούν δομές 10.000, 20.000, 30.000, 50.000 λέγανε κάποιοι στα νησιά, δεν χρειάζονται.

Ακόμα και ο δικός μας σχεδιασμός του Νοεμβρίου για το ύψος των δομών, πλέον, δείχνει μεγάλος με τα νέα δεδομένα προστασίας συνόρων και επιτάχυνσης της διαδικασίας ασύλου.

Τέθηκε, επίσης, η παραπληροφόρηση ότι θα μείνουν ανοιχτά τα κέντρα από τα υπόλοιπα, το Βαθύ, που το περιγράψατε, κύριε Βίτσα, την ίδια αίσθηση έχω κι εγώ για το Βαθύ, είναι απαράδεκτο. Όπως και η Μόρια, απαράδεκτη. Και, ήδη, έχω στείλει επιστολή τους δημάρχους και τους ζητάω να κάνουν ομάδα εργασίας μέσα στη χρονιά να τις κλείσουμε αυτές τις δομές, αφού λειτουργήσουν μικρότερες κλειστές δομές για την ασφάλεια όλων.

Άρα, αυτά τα θέματα, τα οποία τότε παραπληροφόρησαν τους νησιώτες, είναι εμφανές ότι δεν ισχύουν.

Και, για το θέμα της αποσυμφόρησης, ξέρω ότι εσείς διαφωνείτε με την αποσυμφόρηση, διαφωνείτε που πήραμε κόσμο από τα νησιά, το άκουσα, ευχαριστώ, κύριε Μυλωνάκη. Εμείς έχουμε ανακοινώσει 10.000 μετακινήσεις το πρώτο τρίμηνο, έχουν ολοκληρωθεί κατά περίπου 90% ήδη. Έχουμε ανακοινώσει, με πρωτοβουλία του κ. Κουμουτσάκου, του Αναπληρωτή Υπουργού, με τον Διεθνή Οργανισμό Μετανάστευσης, 5.000 εθελοντικές μετακινήσεις μέσα στο επόμενο τρίμηνο και σχεδιάζουμε και νέο κύκλο αποσυμφορήσεων. Και, πλέον, βλέπουμε, στο τέλος Μαρτίου, για πρώτη φορά, μετά από πάρα πολύ καιρό, να έχουμε λιγότερους στα νησιά από ό,τι είχαμε στα τέλη του 2019. Άρα, η αποσυμφόρηση έχει ξεκινήσει. Γραμμικά, αλλά έχει ξεκινήσει.

Με έναν τρόπο, ο οποίος δεν λειτουργεί θελκτικά για νέες ροές, γιατί βιώσαμε, το 2015, το «ελάτε και προχωρήστε στην ηπειρωτική Ελλάδα» και αυτό δημιούργησε 800.000 αφίξεις. Για το νησί μου, την Χίο, το 2015, με την πολιτική των ανοιχτών συνόρων, μπήκανε 120.000, ενώ, πέρυσι, παρά την έξαρση ροών το δεύτερο εξάμηνο, 8.000.

Άρα, χρειάζεται προστασία και φράγμα στα νησιά και αυτό ήταν που πρότεινε η Πράξη Νομοθετικού Περιεχομένου. Ως προς την εφαρμογή της, ήδη, ο Περιφερειάρχης Νοτίου Αιγαίου, με επιστολή του, μας ζητάει να προχωρήσουμε ταχύτατα στην Κω και στη Λέρο. Ο Δήμος Ανατολικής Σάμου, με διαφωνία σε κάποια σημεία, έχει δεχθεί την ολοκλήρωση της κλειστής δομής που δημιουργείται και έχουμε ζητήσει από την περιφερειακή αυτοδιοίκηση, αλλά και από τους δήμους στη Χίο και στη Μυτιλήνη, εναλλακτικές αυτουνού που και οι ίδιοι λένε ότι είναι απαράδεκτο. Δεν είναι λύση να μείνουμε στη ΒΙΑΛ, δεν είναι λύση να μείνουμε στη Μόρια, αλλά επειδή κάποιοι εδώ μέσα τονίζουν την ανάγκη αποσυμφόρησης, θα σας θυμίσω ότι δεν ψηφίσατε, πριν λίγες ημέρες στην Βουλή, την τροπολογία να εκκενωθούν 11.000 θέσεις στην ενδοχώρα, που κακώς καταλαμβάνονται από αυτούς που έχουν ήδη λάβει άσυλο και άρα, βάσει των διεθνών συνθηκών, η Ελλάδα δεν έχει υποχρέωση παροχής φιλοξενίας, για να αδειάσουν 11.000 θέσεις, για να φύγουν από τα νησιά 11 χιλιάδες άτομα. Ενώ έρχεστε και επικρίνετε την Κυβέρνηση για την ανάγκη αποσυμφόρησης, όταν κληθήκατε να ψηφίσετε την τροπολογία που στηρίζει 11 χιλιάδες θέσεις αποσυμφόρησης, δεν την ψηφίσατε.

Δύο τελευταία, κλείνοντας.

Πρώτον, για την προστασία της δημόσιας υγείας. Η στρατηγική μας στα νησιά έχει τέσσερις βασικούς άξονες. Ο πρώτος βασικός άξονας είναι ο διαχωρισμός αυτών που βρίσκονται στις δομές πριν από την 1η Μαρτίου από τις νέες αφίξεις. Προστατέψαμε τις δομές με το να κρατήσουμε σε ξεχωριστούς χώρους και, μετά από ένα επαρκές διάστημα, να τους μεταφέρουμε σε ειδικά κλειστά κέντρα που είναι μόνο αυτοί που ήρθαν μετά την 1η Μαρτίου, ώστε να μην υπάρξει κίνδυνος διάδοσης, από νέες αφίξεις εξ ανατολών, κορονοϊού στις δομές. Και περιορίζουμε, φυσικά, και την πρόσβαση προς τις δομές για να μην μεταφερθεί ο ιός από την κοινωνία προς τις δομές. Και, με την Κ.Υ.Α. που υπογράφτηκε χθες, βάλαμε αυστηρότερους κανόνες από τους γενικούς κανόνες κυκλοφορίας για τα κέντρα υποδοχής και ταυτοποίησης, ώστε να μην υπάρχει συχνωτισμός μέσα στην κοινωνία.

Άρα, διαχωρίσαμε τους καινούριους, δεύτερον, βάλαμε μέτρα περιορισμού της κυκλοφορίας, τρίτον, δημιουργούμε σε κάθε δομή ειδική υγειονομική μονάδα στην περίμετρο, για να προστατέψουμε αυτούς που έχουν ανάγκη ιατρικής προστασίας ,να πάνε σε αυτές τις ειδικές δομές και, τέταρτον, και με την πολύγλωσση, πλέον, σελίδα του Υπουργείου Μετανάστευσης και Ασύλου, ενημερώνουμε καλύτερα τους αιτούντες άσυλο για τα μέτρα πρόληψης για τον κορωναϊό.

Ρώτησε ένας Ειδικός Αγορητής για τα μέτρα υγείας που έχουν ληφθεί για αυτούς που μπήκαν. Και στο νησί, όταν μπήκαν, ελέγχθησαν από γιατρούς και καθώς μεταφέρθηκαν στις Σέρρες και στη Μαλακάσα, υπήρχε στο σημείο ομάδα του Ελληνικού Ερυθρού Σταυρού που εξέτασε ατομικά όλες τις αφίξεις και για όσες περιπτώσεις κρίθηκε ότι έπρεπε να εξετασθούν από το τοπικό νοσοκομείο, μεταφέρθηκαν και επέστρεψαν. Δεν έχω να σας αναφέρω αυτή τη στιγμή κανένα κρούσμα κοροναϊού στα νησιά.

Κλείνω, λέγοντας ότι, τις επόμενες ημέρες, θα κατατεθεί νέο νομοσχέδιο του Υπουργείου Μετανάστευσης και Ασύλου για την περαιτέρω επιτάχυνση της διαδικασίας ασύλου. Είναι πολύ σημαντικό αυτό που συνέβαινε, η συμφόρηση στα νησιά, με τα χρόνια που χρειάζονταν για να βγουν οι αποφάσεις, να καταργηθεί οριστικά. Πλέον, πρέπει να απαντάμε ταχύτατα και να μη δημιουργούμε συμφόρηση ούτε στα νησιά ούτε στην ενδοχώρα, γιατί δεν θα ήταν λύση και να γεμίσει και όλη η χώρα μας με δομές φιλοξενίας.

Σας ευχαριστώ, κύριε Πρόεδρε, για την ανοχή σας.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της ΕΛΛΗΝΙΚΗΣ ΛΥΣΗΣ- ΚΥΡΙΑΚΟΣ ΒΕΛΟΠΟΥΛΟΣ):** Κύριε Πρόεδρε, είπε ο κ. Υπουργός ότι εμείς είμαστε κατά της αποσυμφόρησης των νησιών. Μάλλον, μας περνάει για «αμερικανάκια». Δεν γίνεται αυτό το πράγμα να λέγεται. Είπαμε εμείς ότι είμαστε κατά της αποσυμφόρησης των νησιών, κύριε Υπουργέ; Είπαμε να τους πάρετε όλους από τα νησιά. Είπατε ότι «αδειάσανε» από τη Μόρια; Έφυγαν κάποιοι από τη Μόρια από τους 23 χιλιάδες; Πόσοι;

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα ολοκληρώσουμε τη συνεδρίαση με τις διευκρινίσεις που θέλει να δώσει ο Αναπληρωτής Υπουργός, κ. Κουμουτσάκος.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Μετανάστευσης και Ασύλου):** Πολύ σύντομα, κύριε Πρόεδρε.

Ετέθη από τον κ. Βίτσα, και θα έλεγα σωστά, το θέμα του τι υποστηρίζει η Ελλάδα στη διαπραγμάτευση που εκκινεί για το νέο σύμφωνο μετανάστευσης και ασύλου. Είπε ότι πρέπει να κάνουμε ό,τι είναι δυνατόν, προκειμένου να υπάρξει πρόνοια και μάλιστα σαφής για την ανάγκη δίκαιης κατανομής του βάρους που σηκώνουν οι χώρες πρώτης γραμμής και πρωτίστως η Ελλάδα. Ένα βάρος που είναι πραγματικά δυσβάσταχτο και δυσανάλογο με τις δυνατότητες τους, διότι το μεταναστευτικό ωστικό κύμα στις χώρες πρώτης γραμμής, ειδικά στην Ελλάδα, είναι πραγματικά τεράστιο.

Θέλω, λοιπόν, εδώ, από αυτό το βήμα, να διαβεβαιώσω την Επιτροπή και αυτό, αν μου δοθεί η ευκαιρία, θα το κάνω και στην Ολομέλεια, ότι είναι βασικό μας μέλημα, σε μια δύσκολη και πολύπλοκη διαπραγμάτευση, στην οποία δεν συμφωνούν όλα τα κράτη μέλη και τολμώ να πω, η πλειοψηφία των κρατών μελών, με τη θέση μας ότι πρέπει να υπάρξει υποχρεωτική κατανομή βάρους. Αυτή τη στιγμή, στη διαπραγμάτευση, υπάρχουν τρεις διαμορφωμένες ομάδες κρατών. Η μία είναι η ομάδα των χωρών πρώτης γραμμής, για τις οποίες η αλληλεγγύη και η δίκαια κατανομή του βάρους είναι το σοβαρότερο, εάν θέλετε, σημείο και η πρώτη προτεραιότητά τους.

Υπάρχουν οι χώρες προορισμού, παλαιά κράτη – μέλη της ΕΕ, που έχουν το αντανακλαστικό των ευρωπαϊκών αρχών και πιστεύουν στην αλληλεγγύη, αλλά δεν τη βλέπουν και δεν ταυτίζονται 100% με τη δική μας θεώρηση αλληλεγγύης, όπως π.χ. Γαλλία, Γερμανία κ.λπ..

Υπάρχει και μια τρίτη ομάδα κρατών που αποκλείουν εξ’ υπαρχής κάθε πιθανή αποδοχή της αλληλεγγύης με τη μορφή ανακατανομής βάρους προσώπων, που είναι χώρες Βίζενγκραντ.

Αυτή η κατάσταση διαμορφώνει πραγματικά μια πολύ δύσκολη πραγματικότητα όσον αφορά τη διαπραγμάτευση που θα ξεκινήσει. Όμως, η θέση μας είναι σαφής. Έχει καταστεί σαφής σε όλες μας τις συναντήσεις και του Υπουργού και τις δικές μου, όχι τώρα μόνο, αλλά και τους προηγούμενους μήνες. Είναι το βασικό σημείο της επιστολής που έστειλα στην κυρία Γιόχανσον τον περασμένο Ιανουάριο και η οποία έχει δημοσιοποιηθεί. Είναι το βασικό σημείο σε μια κοινή θέση, σε πεντασέλιδο κείμενο, αναλυτικό και πλήρες που κατέθεσε την περασμένη εβδομάδα η ομάδα κρατών πρώτης γραμμής, Ισπανία, Ιταλία, Μάλτα, Ελλάδα και Κύπρος προς το συμβούλιο των αρμοδίων υπουργών και στην Κομισιόν. Μάλιστα, πρέπει να σας πω ότι εκπρόσωπος της ομάδας αυτής ήταν η Ελλάδα, ήταν ο ομιλών. Αναγνώρισαν, δηλαδή, αυτά τα πέντε κράτη πρώτης γραμμής ότι έναν βασικό ρόλο στην προώθηση αυτού του θέματος θα τον έχει η Ελλάδα. Επομένως, κύριε Βίτσα, συγκρατήστε αυτό. Πράγματι, ο αγώνας θα είναι δύσκολος, αλλά τον δίνουμε και τον δίνουμε με κάθε δυνατό τρόπο, στο πλαίσιο, βέβαια, μιας διαπραγμάτευσης που, όπως σας είπα, θα είναι εξόχως δύσκολη και πολύπλοκη.

Και ένα τελευταίο. Αναφέρατε ότι έγινε η τηλεδιάσκεψη μεταξύ Ερντογάν, της Καγκελαρίου, του Γάλλου Προέδρου και του Πρωθυπουργού της Μεγάλης Βρετανίας και η Ελλάδα ήταν απούσα. Σήμερα, λοιπόν, θέλω να σας πω ότι η Ελλάδα, ουσιαστικά, δεν ήταν καθόλου απούσα. Ο Πρωθυπουργός της χώρας, στις 16 του μηνός, έστειλε επιστολή και στη Γερμανίδα Καγκελάριο και στον Πρόεδρο της Γαλλίας, αναλυτική επιστολή, με όλες τις ελληνικές θέσεις. Και σε ό,τι αφορά την ελληνική θέση που, πια, δεν είναι ελληνική, αλλά Ευρωπαϊκή, του τι ακριβώς συνέβη στα σύνορά μας, τη σκοπιμότητα, δηλαδή, της Τουρκίας να χρησιμοποιήσει ελπίδες απελπισμένων ανθρώπων για επίτευξη γεωστρατηγικών στόχων εκβιάζοντας την Ευρώπη και τη διάσταση της παραβίασης βασικών διατάξεων του διεθνούς δικαίου και του ανθρωπιστικού δικαίου, ακριβώς λόγω της χρήσης αυτών των ανθρώπων για αλλότριους σκοπούς, με αναφορές όχι μόνο στην παραβίαση της κοινής δήλωσης Ε.Ε.-Τουρκίας του 2016, αλλά και στο γεγονός ότι δεν εφαρμόζεται η ευρωτουρκική συμφωνία επανεισδοχής, αλλά και η διμερής συμφωνία αστυνομικής συνεργασίας Ελλάδας-Τουρκίας από την Τουρκία - αυτή είναι του 2001. Και με συγκεκριμένους όρους που έπρεπε, κατά την ελληνική θέση, να πληρωθούν, προκειμένου να υπάρξει εκτόνωση στα σύνορα. Βασικός όρος είναι οι άνθρωποι που έχουν «σπρωχτεί» στα ελληνοτουρκικά/ευρωτουρκικά σύνορα να πάνε σε άλλες περιοχές, πίσω από την οριογραμμή, αλλά και προκειμένου να υπάρξει μια αποκατάσταση του «status quo ante» αυτοί που παρανόμως πέρασαν, να τους πάρει πίσω η Τουρκία. Αυτοί ήταν δύο όροι για την εκτόνωση, αλλά κατέθεσε και απόψεις για το τι πρέπει να γίνει σε μια νέα ρύθμιση.

Τρεις είναι οι βασικές. Αυτές ήταν και οι δημόσιες θέσεις του στη Γερμανία. Πρώτον, ότι η FRONTEX έπρεπε να έχει μια ενισχυμένη εντολή και πρέπει να περιλαμβάνει αυτή η εντολή κοινές επιχειρήσεις Τουρκίας και FRONTEX τόσο στην ξηρά όσο και κατά μήκος των τουρκικών ακτών. Να προβλεφθεί ένας μηχανισμός αξιολόγησης της χρηματοδότησης, αν σωστά ξοδεύεται ή όχι και, μάλιστα, με μια διασύνδεση της απόδοσης του ελέγχου των ροών με τη χρηματοδότηση, στη λογική «περισσότερη χρηματοδότηση για λιγότερες ροές» και «λιγότερη χρηματοδότηση ή καθόλου χρηματοδότηση για ανεξέλεγκτες ροές».

Όλα αυτά, λοιπόν, έχουν κατατεθεί. Υπάρχει και ένα τρίτο σημείο, το οποίο, αυτή τη στιγμή, δεν θυμάμαι. Ήταν η FRONTEX, ήταν ο μηχανισμός χρηματοδότησης και, βεβαίως, η άρση της ρύθμισης περί γεωγραφικού περιορισμού, ότι θα πρέπει να μπορεί να επιστρέφει η Ελλάδα και εκείνους που θα έχουν φτάσει στην ενδοχώρα.

Πρόκειται για μια πλήρη, πολύ ουσιαστική επιστολή, στην οποίαν υπήρχε και αναφορά για το πώς διαπραγματεύεται και τι θέλει η χώρα ενόψει της διαπραγμάτευσης για το ευρωπαϊκό σύμφωνο σταθερότητας και για το ευρωπαϊκό σύμφωνο μετανάστευσης και ασύλου.

Όλα, λοιπόν, γίνονται με φροντίδα, με σοβαρότητα, με επιμονή στις θέσεις. Μην αμφιβάλλετε γι' αυτό και μην αμφιβάλλει κανείς γι' αυτό. Άλλωστε, είναι κάτι που το έχουν επιβεβαιώσει οι τελευταίες ημέρες και η σοβαρότητα και η υπευθυνότητα με την οποία γίνεται η διαχείριση μιας πολύ δύσκολης και πρωτόγνωρης κατάστασης. Απλώς, εδώ, να προσθέσω τη φωνή μου σε όλους εκείνους που λένε ένα μεγάλο «ευχαριστώ» για τους ανθρώπους που αγωνίζονται στη νέα πρώτη γραμμή της καταπολέμησης αυτού του εχθρού, του αόρατου και επικίνδυνα μεταδιδόμενου, που δεν είναι άλλοι από τους γιατρούς, το ιατρικό προσωπικό, όπως έχει επικρατήσει, εκείνους που φορούν τις άσπρες και τις πράσινες μπλούζες.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου του Υπουργείου Μετανάστευσης και Ασύλου «Κύρωση της από 10.2.2020 Π.Ν.Π. "Κατεπείγουσες ρυθμίσεις επίταξης ακινήτων για την αποφυγή διακινδύνευσης της δημόσιας τάξης και υγείας" (Α' 28) και της από 2.3.2020 Π.Ν.Π. "Αναστολή της υποβολής αιτήσεων χορήγησης ασύλου" (Α' 45)».

Ανακεφαλαιώνουμε τις θέσεις των κομμάτων, όπως δηλώθηκαν κατά την συνεδρίαση.

Η Εισηγήτρια της Πλειοψηφίας, κυρία Βούλτεψη, ψήφισε «υπέρ».

Ο Εισηγητής της Μειοψηφίας, κ. Βίτσας, ψήφισε «κατά».

Ο Ειδικός Αγορητής του Κινήματος Αλλαγής, κ. Καμίνης, ψήφισε «κατά».

Η Ειδική Αγορήτρια του Κ.Κ.Ε., κυρία Κομνηνάκα, ψήφισε «κατά».

Ο Ειδικός Αγορητής της «Ελληνικής Λύσης», κ. Μυλωνάκης, ψήφισε «κατά».

Η Ειδική Αγορήτρια του ΜέΡΑ25, κυρία Μπακαδήμα, ψήφισε «κατά».

Όπως προκύπτει, λοιπόν, από τις τοποθετήσεις των Εισηγητών και των Ειδικών Αγορητών, τα άρθρα γίνονται δεκτά κατά πλειοψηφία.

Συνεπώς, το σχέδιο νόμου του Υπουργείου Μετανάστευσης και Ασύλου «Κύρωση της από 10.2.2020 Πράξης Νομοθετικού Περιεχομένου "Κατεπείγουσες ρυθμίσεις επίταξης ακινήτων για την αποφυγή διακινδύνευσης της δημόσιας τάξης και υγείας" (Α' 28) και της από 2.3.2020 Π.Ν.Π. "Αναστολή της υποβολής αιτήσεων χορήγησης ασύλου" (Α' 45)», γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βούλτεψη Σοφία, Χαρακόπουλος Μάξιμος, Βίτσας Δημήτριος, Καμίνης Γεώργιος, Κομνηνάκα Μαρία, Μυλωνάκης Αντώνιος, Αδαμοπούλου Αγγελική και Μπακαδήμα Φωτεινή.

Τέλος και περί ώρα 18.45΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**